20:05 / 14.09.2019 1003 pdf Ўқиш режими + -\nБарра бинти Ҳорис бу шартномадан кейин ўша келишилган миқдордаги тиллани топиш пайига тушди. Бу мақсадга эришиш учун нима қилиш кераклигини у яхши билар эди. Шунинг учун ҳам ҳеч иккиланмасдан, тўғри Расулуллоҳ соллаллоҳу алайҳи васалламнинг ҳузурларига келди ва:\n«Ё Расулаллоҳ, мен муслима аёлман, «Лаа илааҳа иллаллоҳ» деб ва сизни Аллоҳнинг Расули деб шаҳодат келтирганман. Мен ўз қавмининг саййиди – Ҳориснинг қизиман. Бошимга сизга махфий бўлмаган бало тушди. Мен Собит ибн Қайс ибн Шаммоснинг чекига тушдим. У мен билан тоқатим ҳам, қўлим ҳам, қудратим ҳам етмайдиган нарсага аҳднома тузди. У тўққиз увқия тилладан иборатдир. Менинг ўшанга рози бўлишим сиздан умид қилганим учун бўлди. Аллоҳ сизга саловот юборсин. Сизнинг ҳузурингизга тузган шартномамни адо этишда ёрдам сўраб келдим», – деди.\n«Сенга бундан кўра яхшироқ бўлишини хоҳлайсанми?» – дедилар.\n«У нима, ё Расулаллоҳ?» – деди у.\n«Сенинг шартномангни адо қилиб, ўзингга уйланаман», – дедилар У зот.\n«Хўп! Ё Расулаллоҳ!» – деди у.\n«Ўшандоқ қилганим бўлсин», – дедилар у зот.\nБуниси қандай бўлди, дейиш мумкин. Ҳақиқатда бундай бўлишига ақл бовар қилмайди. Бу гап-сўзлар кечагина қирғинбарот уруш қилган икки тарафнинг икки вакили ўртасида бўлиб ўтмоқда. Қандай аёл кеча ўз эрини қатл қилган томоннинг бошлиғининг бир оғиз сўзи ила унга хотин бўлишга рози бўлиши мумкин?!\nЯна қавмининг тирик қолган барча аъзолари асир қилиб, тақсимлаб олинган бўлса?\nЯна ўша аёл ўз қавмининг улуғининг қизи – аслзода бўлса?\nБарра бинти Ҳориснинг бундай қилишига сабаб бор эди. Бу сабабни ундан бошқа фақат Яратганнинг Ўзи билар эди.\nБу сабабни билиш учун имом Байҳақий у кишининг ўзидан қилган ривоятни келтирамиз:\n«Набий соллаллоҳу алайҳи васалламнинг келишларидан уч кеча олдин тушимда Ясрибдан бир ой келиб, қучоғимга тушганини кўрдим. Буни бировга айтишни истамадим. Асирга тушганимизда тушим ўнгидан келишини орзу қилдим. Бас, у зот мени озод қилиб, никоҳларига олдилар».\nҲа, гап бу ёқда экан. Ҳамма нарса олдиндан аён бўлган экан. Шунинг учун ҳам Барра бинти Ҳорис Расулуллоҳ соллаллоҳу алайҳи васалламга дастлаб мурожаат қилганда:\n«Ё Расулаллоҳ, мен муслима аёлман, «Лаа илаҳа иллаллоҳ» деб ва сизни Аллоҳнинг Расули деб шаҳодат келтирганман», – деган экан.\nЭнди Барра бинти Ҳориснинг тутган иши тушунарли бўлди. Аммо, Расулуллоҳ соллаллоҳу алайҳи васалламнинг тутган ишларини қандай тушуниш мумкин? У зот дунёдаги энг карамли зот эдилар. Бир асира аёл ёрдам сўраб келса, ёрдам беришлари турган гап эди. Шарт қўймай, пулни бериб юбораверсалар бўлмас эдими? Нима учун шартномадаги маблағни тўлаш билан бирга уйланишни ҳам айтдилар экан?\nРасулуллоҳ соллаллоҳу алайҳи васалламнинг ҳам бундай қилишларига сабаб бор эди. Бу сабабни у зотдан бошқа фақат Яратганнинг Ўзи билар эди.\n13:03 / 14.09.2019 729\n09:10 / 15.09.2019 546\nИнсонда унутиш одати бор\nАқийқа қилиш ҳам отаонанинг бурчи ва болаларнинг ҳақларидандир.Фарзанд неъмати Аллоҳ таолонинг бандаларига берадиган сонсаноқсиз неъматлари ичидаги энг улуғ давоми...\n1288 11:05 / 07.12.2019\nСовчилик отаоналар ёки ишбошилар томонидан амалга оширилиши ва уларга жавоб бериш ҳам шу тариқа бўлиши мусулмон халқларнинг оммавий одатларидан бўлиб қолган, давоми...\n2326 12:00 / 17.12.2018\nСир эмас, Аллоҳ таоло инсонни яратганда хоҳ эркак бўлсин, хоҳ аёл бўлсин, жинсий туйғу ва эҳтиёж билан қўшиб яратгандир. Ўша хоҳишэҳтиёжни эса никоҳ йўли билан давоми...\n28056 15:10 / 20.03.2019\n2159 21:01 / 16.10.2018\n93 18:00 / 04 декабрь\n242 18:00 / 03 декабрь\n48081 11:58 / 10.10.2018\n60720 11:56 / 10.10.2018\n6711 16:57 / 17.05.2019\n12805 15:03 / 10 март


Истанбулда ўзбек имомини ўлдиришда гумон қилинган кишининг шахси очиқланди « Ўзбекистон Халқ Ҳаракати\n18 December 2014 - 18:16\nОзодлик тасарруфидаги ҳужжатлар орасида Собир Шукуров номига берилган Россия паспорти нусхаси ҳам бор.Озодлик тасарруфидаги ҳужжатлар орасида Собир Шукуров номига берилган Россия паспорти нусхаси ҳам бор.\nОзодликка исми ошкор этилмаслиги шарти билан эксклюзив суҳбат берган Истанбулдаги терроризмига қарши кураш бошқармаси зобити “Қотиллик излари Ўзбекистон ва Россияга олиб бормоқда”, дея таъкидлади.\nУнга кўра¸ 30 яшар Собир Ëқубович Шукуров қотиллик “буюртмачиси”, дея гумон қилинмоқда.\nАйни пайтда, Собир Шукуров ëнидан Россия паспорти ҳам чиққан. Шу билан бирга паспортнинг ҳаққонийлиги ва гумондорнинг айнан қайси давлат фуқароси экани ўрганилмоқда.\nИстанбулдаги терроризмига қарши кураш бошқармасиниг ишонишича, Собир Шукуров Ўзбекистон хавфсизлик тизимларида ишлаган бўлиши мумкин.\n2014 йилнинг 17 сентябрида муҳожиротда яшаëтган имом Муҳаммад Солиҳ А. ўз радиоблогида Истанбулда Бухорий номи билан танилган Мирзағолиб Ҳамидов билан суҳбатлашади.\n– Бундан бир ой олдин (2014 йил 17 августь) баъзи кишилар келиб қўлида ҳужжатлар билан менга қарши суиқасд тайëрланаëтганлигини айтишди. Уларни қўлида жиддий ҳужжатлар бор эди. Аммо мен Оллоҳга таваккул қилиб бу ҳақда Туркия истихборотига (Хавфсизлик тизимларига) хабар бермадим¸ – деган эди ўлимидан икки ярим ой олдин Мирзағолиб Ҳамидов.\nҲамидов 12 август куни Истанбулдаги терроризмига қарши кураш бошқармаси вакиллари билан суҳбатлашганини айтади:\n– Истанбулдаги терроризмига қарши кураш бошқармаси вакиллар менга қараб¸ сен нега ўзинга қарши суиқасд ҳозирланаëтгани ҳақида ҳеч нарса демадинг деб айтишди ва мени огоҳ бўлишга ҳамда керакли тадбирларни олишга чақиришди¸- деган эди Мирзағолиб Ҳамидов.\n– Суиқасд режалангани тўғрисида, рўйхатда 4 киши борлигини эшитган эдим. Бундан тақрибан 3 ойдан кўпроқ аввал эшитган эдик буни хабарини. Бизга хабар етказганларга албатта Абдуллоҳ Бухорийгаям етказинглар деб айтган эдик. Абдуллоҳ Бухорийниям бу тўғрида хабари бор эди. Шахсан ўзимга нисбатан буюртмани, Қирғизистонда юрган кўча болаларидан эшитган эдим,- дейди Рашод қори.\n– Уч ой олдин Истанбул полициясидан келиб мени суиқасд эҳтимолидан огоҳлантиришди. Лекин ўшанда бунга жиддий аҳамият бермаган эдим. Воқеаларнинг бундай ривожи боис хозир менинг уйим ëнидаги ҳавфсизлик тадбирлари икки марта кучайтирилди¸- дейди Муҳаммад Солиҳ.\n2011 йилнинг 24 сентябрь куни, ўзбек мухолифати фаолларидан бири Фуад Рустамхўжаев Иваново шаҳрида ўз уйи олдида отиб кетилганди.


Қайсидир ойда 600 ракат намоз ўқиса, қазо ўрнида ўтадими? | Azon.uz - Ахборот-таҳлилий портал\nҚайсидир ойда 600 ракат намоз ўқиса, қазо ўрнида ўтадими?\n2777 11:35 21.09.2020\nҚайсидир ойда 600 ракат намоз ўқиса, ўқилмаган намозларининг қазоси ўрнида ўтадими?\nНамоз динимизнинг асосий рукнларидан бири ҳисобланади, шунинг учун ҳам аввало уни вақтида ўқиш жуда муҳим эмас, қайсидир вақтда ўқиса ҳам бўлади деб ишонмаслик керак. Чунки намозни вақтида ўқиш фарз бўлиб, жуда муҳим масала ҳисобланади. Қазо қасддан бўладими, унутиб қолдириладими ё бошқа сабаб, барибир фарзу вожиб намозларни қазосини ўқиб олиш шарт. Фақат баъзи кишилар бундан мустасно, масалан, руҳий бетоб кишиларга ёки бир неча кун беҳуш ётган инсонларга ҳам қазосини ўқимоқ шарт эмас. Бунга сабаб намознинг қазо қилиниши унинг ихтиёри ила содир бўлмаганидир. Ёки куфр диёрида бир одам иймонга келса, илгари намознинг фарзлигини тушунмагани учун қазо вожиб бўлмайди. Бир кундан ошиқ вақт намозларини оғир касаллик туфайли ҳатто имо-ишора қилиб ҳам ўқий олмаса, у ҳам намозларининг қазосини ўқимайди. Сафар вақтида қазо қилинган намозлар муқим бўлганда мусофир бўлгандагидек, қаср қилиб намоз қазоси ўқилади. Ва аксинча, сафарда юрган пайтда муқимликдаги қазо намозини муқим ҳолатдагидек ўқийди.\nУмрнинг ҳамма вақти қазо вақти ҳисобланади, айнан қайсидир вақт қазо вақти эмас, лекин уни тезроқ адо этиш лозим. Намоз фарз этилган даврдан бошлаб намозини қазо қилмаган бўлса, қазолари сони 6 тага етмаган инсонлар – соҳиби тартиблардир. Бундай кишилар, масалан бомдодни қазо этган бўлса-ю, пешин вақти ҳам яқин бўлса аввало қазосини ўқийди, кейин пешин намозига киришади. Бироқ жуда вақт кам қолган пайтда, масалан, асрнинг вақти чиқиб кетаётганда, пешин ўқилмай қолган бўлса ҳам аср намози ўқилади. Агар соҳиби тартиб бўлмаса, қайси намознинг қазосини ўқиса ўқийверади. Аёллар узрли ҳолда бўлган вақт намозларини қазо қилмайди.\nЯна бир савол бор: нафл ўқишим яхшими ёки қазо намозини ўқиш лозимми, деган. Афзали – қазони ўқишдир. Қазо намозлари ҳисобланиб, адо этилиши керак. Бунда мисол учун, бир йиллик қазо намозлар ўқишга ният қилинганда орада қолиб кетган намозлар бўлиш эҳтимоли бўлгани учун қазолар сонини кўпайтириб адо этиш яхшироқ бўлади.\nБизнинг мазҳабимизда аввал қазо намозлари ўқилиши лозим, сўнгра нафл намозлари адо этилади.\nҚазонинг кўпайиб кетиши ҳам қазодаги тартибни соқит қилади. Масалан, бомдод, пешин, аср, шом ва хуфтон қазоларини тартибламай, 30 та бомдод, 30 та пешин ва ҳоказо этиб ўқиса бўлади.\nСаволим бор... Мубашшир Аҳмад Махсус қазо намоз


Олий Мажлис Қонунчилик палатасида Ўзбекистон Республикаси Президенти Шавкат Мирзиёевнинг парламентга Мурожаатномаси мазмун-моҳиятини, шунингдек, “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури лойиҳаси аҳамиятини кенг хорижий жамоатчиликка етказишга бағишланган брифинг ўтказилди.\nДепутатлар, сенаторлар, тегишли вазирлик ҳамда идоралар масъуллари ва мамлакатимизда аккредитациядан ўтказилган хорижий оммавий ахборот воситалари вакиллари, маҳаллий журналистлар қатнашган тадбирда кун тартибидаги долзарб масалалар юзасидан муфассал маълумот тақдим қилинди.\nОлий Мажлис Сенати Раиси биринчи ўринбосари С. Сафоев Мурожаатнома Ўзбекистонда жамиятнинг уйғониш даврини белгилаб берган тарихий ҳужжат эканини, унда мамлакатимиз ижтимоий-сиёсий ҳаётини тубдан ўзгартиришга, иқтисодий барқарорлигини таъминлашга оид аниқ чора-тадбирлар белгилаб берилганини алоҳида таъкидлади. Маърузачи иқтисодиётимизни мутлақо янги асосда ташкил этиш ҳамда янада эркинлаштириш, унинг ҳуқуқий асосларини такомиллаштириш бўйича қатор қонунлар, Фармон ва қарорлар, пухта ўйланган дастурлар қабул қилингани ҳамда улар изчил амалга оширилаётганини айтиб ўтди. Жумладан, мамлакатимизда қисқа муддатда 161 йирик саноат объекти ишга туширилди. Бу нимани англатади? Бу бизга келгуси йилда қўшимча 1,5 триллион сўмлик маҳсулот ишлаб чиқариш имконини беради, деганидир. Қолаверса, ўтган йилда экспорт ҳажми қарийб 15 фоиз кўпайди. Миллий валютамизни эркин конвертация қилишга киришилди. Натижада юридик ва жисмоний шахслар хорижий валютани тижорат банкларидан чекловсиз сотиб олиш ҳамда эркин сотиш имконига эга бўлди. Бу реал рақамлар. Давлатимиз раҳбари Мурожаатномада иқтисодий сиёсатимизда нореал рақамлар ортидан қувиш, амалга ошмайдиган хомхаёлларни ҳақиқат сифатида тақдим этишдек номаъқул иш услубини жиддий танқид қилди. Амалий натижадорлик, инсон манфаати ва яна бир бор инсон манфаати ислоҳотларнинг бош мақсади этиб белгиланди. Айни шу асосда амалга оширилган чора-тадбирлар натижасида аҳолининг ўз турмушидан рози бўлиб яшаши кафолатланаяпти.\nОчиғини айтиш керак, ўтган даврда шаҳару қишлоқларимизда жами 3,5 миллион квадрат метрдан зиёд намунавий уйлар ҳамда кўп қаватли уй-жойлар барпо қилинди. Бу рақамни аввалги йиллардагига таққослайдиган бўлсак, 2007 йилдагига нисбатан 20 баробар, 2010 йилдагига нисбатан 3,5 баробар, 2014 йилдагига нисбатан эса 2 баробар кўп уй-жой қурилганини кўришимиз мумкин.\nС. Сафоев иштирокчилар эътиборини ташқи сиёсатимизнинг прагматик ҳамда очиқлик принципларига, энг асосийси, қўшни давлатлар билан дўстона ва амалий муносабатларни ривожлантириш, Ватанимиз суверенитети ҳамда мустақиллигини мустаҳкамлаш масалаларига қаратди. Яқинда янги таҳрирда қабул қилинган мамлакатимиз Мудофаа доктринасининг мазмун-моҳияти ҳақида алоҳида тўхталиб ўтди. Таъкидланганидек, биринчи марта очиқлик хусусиятига эга бўлган мазкур ҳужжат қоидаларининг қоғозда қолиб кетмаслиги учун уларни ҳаётга сўзсиз жорий этишни таъминлашда парламент аъзолари ташаббускор бўлишлари давр талабидир.\nМурожаатномада парламентнинг қонун ижодкорлиги, назорат-таҳлил фаолиятини такомиллаштириш, одамларни қийнаётган муаммоларни тегишли қонунлар қабул қилиш ёки ижро ҳокимияти олдига масалани қатъий қўйиш билан ҳал этиш орқали ечимини топишга оид аниқ вазифалар белгиланди. Бу ҳақда Олий Мажлис Қонунчилик палатаси Спикери ўринбосари С. Отамуротов батафсил тўхталди.\nМаърузачи айтиб ўтганидек, бугунги кунда Ўзбекистон парламенти соғлиқни сақлаш тизими, жиноятчилик ва ҳуқуқбузарликларнинг барвақт олдини олиш ҳамда маҳаллий Кенгашлардаги фаолиятни самарали ташкил қилиш бўйича муайян саъй-ҳаракатларни олиб бормоқда. Бироқ ушбу йўналишдаги ишларнинг натижалари ҳаётимизда деярли кўринмаяпти. Жумладан, қуйи палатанинг соғлиқни сақлаш соҳасига масъуллигини назарда тутиб айтганда, ҳозирги вақтда биронта ҳам ҳудудда ушбу тизим аҳоли учун муносиб хизмат қиладиган даражада ташкил этилган, деб бўлмайди. Демак, амалий ишларга ўтиш вақти келди. Мурожаатномада белгиланган вазифалардан келиб чиқиб, яқинда Қонунчилик палатасида Фуқароларнинг соғлиғини сақлаш масалалари қўмитаси ташкил қилинди. Асосан ҳудудларда фаолият кўрсатадиган ушбу қўмита аъзолари айни пайтда жойларда соғлиқни сақлаш тизимидаги ҳолатни ўрганмоқда.\nБундан ташқари, парламентнинг қонун ижодкорлиги фаолиятини ҳам камчилик ва нуқсонлардан холи, деб бўлмайди. Ўтган йилда жами\n136 та қонунчилик ташаббусидан, бор-йўғи, 27 таси депутатларга тегишли бўлиб, улар ҳам, асосан, амалдаги қонунларга Президентнинг Фармон ҳамда қарорларидан келиб чиқадиган ўзгартиш ва қўшимчалардир. Шунинг ўзи фаолият самараси етарли эмаслигини кўрсатади. Мамлакат раҳбари томонидан илгари сурилган таклифларни ҳаётга татбиқ этиш мақсадида яқинда Олий Мажлис ҳузурида Қонунчилик муаммолари ва парламент тадқиқотлари институти фаолияти йўлга қўйилди.\nСпикер ўринбосари брифингда қонунлар муҳокамасига кенг халқ оммасини жалб қилиш, интернетда мамлакатимиз фуқаролари давлат ҳамда жамият ҳаётига дахлдор муҳим масалалар бўйича ўз фикрларини билдиришлари учун “Менинг фикрим” деб номланган махсус веб-саҳифа ташкил этиш, парламент назоратининг таъсирчан механизмларидан фойдаланиш, партиялараро рақобатни кучайтириш масалаларига эътибор қаратди. Айни чоғда Қонунчилик ва норматив ҳужжатлар ижодкорлигини такомиллаштиришга доир концепция, халқаро норма ҳамда стандартларга жавоб берадиган ягона Сайлов кодексини ишлаб чиқиш ва қабул қилишда сиёсий партиялар фракциялари ўз позицияларини билдиришини маълум қилди.\nТашқи ишлар вазири ўринбосари С. Ниязходжаев мамлакатимизда ташқи сиёсат соҳасида барча узоқ ҳамда яқин давлатлар, аввало, қўшни мамлакатлар, халқаро ташкилотлар билан дўстона ва ўзаро манфаатли ҳамкорлик алоқалари изчил ривожланаётганини таъкидлади. Мисол учун, Россия ҳамда Мустақил Давлатлар Ҳамдўстлигининг бошқа мамлакатлари, Хитой, АҚШ, Жанубий Корея, Туркия, шунингдек, Европа ва Осиё қитъаларидаги бир қатор давлатлар билан муносабатлар сезиларли даражада мустаҳкамланди. Бирлашган Миллатлар Ташкилоти, Европада хавфсизлик ва ҳамкорлик ташкилоти, Шанхай ҳамкорлик ташкилоти, Ислом ҳамкорлик ташкилоти ҳамда бошқа нуфузли халқаро тузилмалар ва молиявий институтлар билан алоқалар сифат жиҳатидан янги босқичга кўтарилди.\nМаърузачи Президентимиз Мурожаатномасида Ўзбекистоннинг ташқи сиёсат соҳасидаги фаолиятини кучайтириш ҳамда самарасини ошириш ғоят муҳим вазифа қилиб қўйилганини, шу боис ушбу йўналишдаги фаолиятни танқидий қайта кўриб чиқиш мақсадга мувофиқлигини қайд этди. Жумладан, ташқи иқтисодий алоқаларни кенгайтириш, экспортни қўллаб-қувватлаш ва инвестицияларни жалб қилиш, туризмни ҳар томонлама ривожлантириш, хориждаги фуқароларимиз ҳамда ватандошларимиз билан тизимли ишлашни йўлга қўйиш айни муддаодир. Ташқи ишлар вазири ўринбосарининг эътироф этишича, буларнинг барчаси мамлакатимиз тараққиётини, халқимиз фаровонлигини янада юксак босқичга кўтаришга хизмат қилади.\n“Тараққиёт стратегияси” маркази ижрочи директори, депутат А. Бурҳонов “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури лойиҳасининг асосий қоидалари тўғрисида маълумот берди.\nТаъкидлаб ўтилганидек, 2018 йилги Давлат дастури лойиҳасининг кенг муҳокамаси www.regulation.gov.uz портали ҳамда www.2018.strategy.uz сайтида йўлга қўйилди. Қисқа вақтда аҳолидан 4 мингдан ортиқ фикр-мулоҳазалар ва таклифлар келиб тушди. Бу 2017 йилги Давлат дастури муҳокамаси пайтидагига нисбатан уч баробар кўпдир. 2018 йилнинг 20 январигача бўлган муддатда жамоатчилик муҳокамаси натижалари ҳамда келиб тушган таклифлар таҳлили асосида Давлат дастурининг такомилига етказилган лойиҳаси тасдиқлаш учун киритилади.\nАнжуманда ОАВ вакилларининг саволларига батафсил жавоб берилди.\nМазкур рукндаги бошқа мақолалар: « Памела Спратлен: Президент Шавкат Мирзиёев ўз давлатини янгича йўлдан олиб бормоқда\tҚонунларнинг ягона манбаи ва муаллифи халқимиз бўлиши керак »


22 октябр 2021, Тошкент вақти: 14:21\nҲиллари Клинтон АҚШ барча халқлар ҳуқуқларини ҳимоя қилиши ҳақида мужда йўллаганини билдирди.\nЭроннинг юқори лавозимли расмийларига нисбатан санкциялар жорий қилинганини АҚШ Давлат котиби Ҳиллари Клинтон ва Молия вазири Тимоти Гайтнер 29 сентябр куни Вашингтонда ўтказилган матбуот анжуманида эълон қилдилар.\n- Ушбу расмийларнинг назоратида ёки уларнинг буйруғи билан Эрон фуқаролари ўзбошимчалик билан ҳибсга олинган, калтакланган, қийноққа солинган, зўрланган, шантаж қилинган ва ўлдирилган, - деди Ҳиллари Клинтон.\n28 сентябр куни АҚШ Президенти Барак Обама имзо чеккан фармон Эроннинг саккиз нафар юқори лавозимли расмийсига санкциялар қўллашни назарда тутган. Улар орасида собиқ ва ҳозирги вазирлар ҳамда Исломий инқилоб посбонлари бошлиғи ҳам бор.\nПрезидент Обама имзолаган ҳужжатда уларга тегишли бўлган АҚШдаги ҳар қандай мулк музлатилиши ва Қўшма Штатларга келиш учун уларга виза берилмаслиги назарда тутилган.\nҲиллари Клинтон бу инсон ҳуқуқларини поймол қилган Эрон расмийларига нисбатан жазо чораси сифатида АҚШ томонидан илк бор санкциялар жорий қилингани ва бу санкциялар охирги санкциялар бўлмаслиги мумкинлигини айтди.\n- Ушбу фармонни имзолаш орқали президент Қўшма Штатлар барча халқлар ҳуқуқларини ҳимоя қилиши ҳақида мужда йўлади ва президент Барак Обама ўтган ҳафта БМТда айтганидек, биз бу ғояларни оёқ ости қилаётганларни аниқлаб оммага ошкор қиламиз. Биз овозга эга бўлмаганлар учун овоз бўламиз, инсон ҳуқуқларини бузаётган ҳукуматлар ва шахсларни ўз хатти-ҳаракатлари учун масъул қиламиз, - деди АҚШ Давлат котиби.\n2009 йил июлида президент Маҳмуд Аҳмадийнажод қайта президент этиб сайланганига қарши минглаб эронлик кўчаларда намойишлар ўтказди. Бир неча ҳафта давом этган норозиликларга қарши ҳукумат томонидан кескин чоралар кўрилди.\nИнсон ҳуқуқлари фаоллари ва мухолифат гуруҳлари Теҳрон ҳукуматини одамларни қийноққа солганлик, зўрлаганлик, ўлдирганлик ва минглаб фуқарони айбловсиз ҳибсга олганликда айблаган.\nИнсон ҳуқуқларини оёқ ости қилганлик учун АҚШ томонидан санкциялар жорий қилинган юқори лавозимли Эрон расмийлари қуйидагилар: Исломий инқилоб посбонлари гвардияси қўмондони Муҳаммад Али Жафарий, Ижтимоий ҳимоя ва ижтимоий таъминот вазири Содиқ Маҳсулий, Собиқ Разведка хизмати вазири ва ҳозирги Бош прокурор Қолам-Ҳусайн Муҳсиний-Эжей, Собиқ Бош прокурор Сайид Муртазавий, Разведка хизмати вазири Ҳайдар Муслихий, Қуролли кучлар қўмондони ўринбосари Мустафо Муҳаммад Нажжар, Эрон Миллий полицияси бошлиғи ўринбосари Аҳмад-Риза Радан, Исломий инқилоб посбонлари гвардияси қўмондонининг разведка бўйича ўринбосари Ҳуссайин Тайиб.\nОқ Уйга кўра, Жафарий Эрондаги сайловдан кейин тинч намойишда қатнашган одамларни калтаклаган, ўлдирган ва ўзбошимчалик билан ҳибсга олган ҳукумат кучларига бошчилик қилган.\nМатбуот анжуманида Клинтон билан бирга сўзлаган АҚШ Молия вазири Тимоти Гайтнер Қўшма Штатлар томонидан кўрилган чора мақсади ҳақида буларни айтди.\n- Мақсадимиз Эрон раҳбариятини хатарли йўлдан воз кечишга мажбур қилиш учун кучли, самарали чоралар кўриб, босим ўтказишдан иборат. Биз барча соҳаларда ўз манфаатларимизга таҳдид солувчи ножўя хатти-ҳаракатларни аниқлаб, уларни нишонга олиш йўлларини топишда давом этамиз, деди АҚШ Молия вазири.\nЭслатиш жоизки, жорий йил бошида Қўшма штатлар Эроннинг банк ва молия секторига қарши санкциялар жорий қилган.\nЭрон ўз ядровий дастури борасида халқаро ҳамжамият билан етарлича ҳамкорлик қилмаётгани боис июн ойида БМТ Хавфсизлик кенгаши томонидан Теҳронга қарши тўртинчи марта санкциялар жорий қилинган эди.


Буюклар ҳаётидан қизиқ фактлар — www.ziyouz.uz\nБош саҳифа АжойиботларБуюклар ҳаётидан қизиқ фактлар\nЧоп этилган 19.06.2014 МуаллифZiyouz.uz\nУильям Шекспир 23 апрелда туғилиб, айнан 23 апрелда вафот этган. Унинг Гамлет исмли ўғли бўлган.\n— Маурицио Отелло деган шахс Шекспир даврида ҳақиқатан ҳам Италияда яшаган. Лекин, у оқ танли, италиялик денгиз капитани бўлган.\n— Шекспир асарлари эски инглиз тилида ёзилган. Уларда қарғиш ва қўпол сўзлар кўп бўлиб, ўша замонларда зодагонлар оиласида унинг асарларини ўқиш маданиятсизлик белгиси бўлган.\nДаниэл Дефо — “Робинзон Крузо”нинг муаллифи умри давомида 300 дан ортиқ асар ёзган. У инглиз миллий разведкасининг асосчиси саналади.\nИоганн Вольфганг Гёте тутунни умуман хушламаган. У ҳатто ошпазини уйни тутатиб юборгани учун ишдан бўшатиб юборган. Бироқ, аламзада ошпаз кетиш олдидан сигарет чекиб, шоирдан ўч олиб кетган экан.\nАлександр Пушкин ҳаммомда тўппончадан ўқ узишни яхши кўрган. У отган деворлардаги тешиклар ҳозиргача Михайловское қишлоғида сақланиб қолган.\n— Бир куни Пушкин холасининг уйига келиб 5 дақиқа ўтирган стул ҳам ҳозир музейда сақланади.\nОноре де Бальзак ҳар куни ижоддан олдин 7-8 чашка қаҳва ичган. Умри давомида эса таҳминан 50.000 чашка кофе истеъмол қилган.\n— У нашриёт очиш учун катта даромад сарфлаган, аммо, кутилмаганда омадсизликка йўлиқиб, улкан қарзга ботган эди. Бальзак қарзларидан халос бўлиш учун тинимсиз ижод қилиб, соғлиғига путур етказган. У қарздорлардан доим қочиб юрган.\n— Ўз романида қайсидир қаҳрамони ўлганида, Бальзак инфаркт бўлиб қолган экан.\nАлександр Дюма ўз қаҳрамонларини тирик деб ҳисоблаган. У ўз образлари ҳақида қайғурган. Улар билан суҳбатлашган, кулишган, дардлашган.\n-Адиб диванда мук тушиб, қўллари остига ёстиқ қўйиб асар ёзган. Унинг умри давомида ёзган асарлари умумий 2000 жилдни ташкил қилишини машҳур руҳшунос Дейл Карнеги ўз китобида таъкидлаган.\n— Дюманинг иштаҳаси ҳам улкан эди. Бир ўтирганида қирғовул, ўрдак, қисқичбақа тановул қилиб, салатлар ва турли десертлар истеъмол қилган. Лекин, спиртли ичимликлар ва тамакини умри давомида оғзига олмаган.\nНиколай Гогольнинг ошпазлик истеъдоди ҳам бор эди. Римда яшаганида италиялик ошпазлардан барча сир асрорларни ўрганиб олиб, макарондан ажойиб таомлар тайёрлаб, сўнг дўстларини меҳмон қилган экан.\nИван Тургенев дворьян оиласида туғилган. У моҳир овчи ва файласуф эди.\n— Тургеневнинг вафотидан сўнг, экспертлар унинг миясини оғирлигини текшириб кўришган ва адиб мияси 2,5 кг оғирликда эканини аниқлашган. Оддий одамларнинг мия вазни ўртача 1,5 кг га яқин бўлишини ҳисобга олсак, рус ёзувчисининг ҳаддан зиёд кучли, қомусий билим ва тафаккурга эга бўлгани маълум бўлади.\nФедор Достоевскийнинг феъл атвори жуда ўзгача бўлган: У роса уйқучи эди, тунда ҳамма ухлаганда ижод қиларди, жуда таъсирчан одам бўлиб, кўз ёзишини тия олмаган.\nЛев Толстой Ясная Полянани жуда яхши кўрган. Жуда эрта турган. Қатъий кундалик тартибга амал қилган. Велосипедда сайр қилишни ҳам ёқтирган.\nМарк Твен (Сэмюел Клеменс) каравотда ётиб ижод қилган. У денгизчи бўлгани учун ҳам “mark twain” – икки денгиз сажени яъни чуқурликнинг ўлчов бирлиги атамасини ўзига тахаллус қилиб олган.\n— У фан ва техника кашфиётларига сармоя киритганида, катта қарзга ботган эди. Мухлислари ва дўстларининг ёрдамини қатъиян рад этган. Аммо, адиб барибир қарзларидан қутулган.\n— Ҳар йили 30 ноябрда адибнинг туғилган куни Миссури штатида нишонланади ва Том Сойернинг уйидаги деворларни оқлаш мусобақаси ўтказилади. Ғолибларга Марк Твен китоблари тақдим этилади.\nАртур Конан Дойлнинг машхур образи “Шерлок Холмс”ни прототипи аслида муаллифнинг ўзи бўлганини замондошлари кўп бора эътироф этишган. Чунки, ёзувчи ўз қаҳрамони каби жуда синчков, ўткир зехнли ва топқир бўлган. Кўплаб давлат арбоблари ундан жумбоқли масалаларни ечишда ёрдам сўрашганида, Конан Дойл — Холмс услубида уларга кўп бор кўмаклашган.\nЖек Лондон асарлар ёзишни роса ёмон кўришини кўп бора таъкидлаган. Китобларни фақат тирикчилик учун нашр этган экан.\n— Америкалик адиб 17 ёшида денгиз қароқчиларига қўшилиб, Беринг бўғози, Альяска, Шимолий Океан ва Япония қирғоқларига бориб келган. Ўша йили Сан Францискодаги газетада очерклар танлови ғолиби бўлган.\nГерберт Уэллснинг отаси крикет ўйинларига пул тикувчи қиморбоз бўлган. Адиб ёшлигида оёғини синдириб, бир умрга ногирон бўлиб қолган.\nБернард Шоу ҳам Оскар соврини, ҳам Нобель мукофоти олган ягона адиб саналади.\n← Аввалги Аввалги Ижодкорларнинг метин иродаси\nКейинги → Кейинги: Рауф Парфи. Хотирот


Ҳокимнинг қўшмачиси « O'zbekiston ERK Demokratik Partiyasi\n11 April 2016 - 5:00\n“Ҳар икки урушдан ичларида суюнган миракизмчилар бу қонли фожеани ўзларининг фойдаларига ҳал қилмоқчи бўлдилар. Ўлкадаги тинчликни президентнинг лаёқати зўрлигидан, дея пеш этдилар. Қорни қотган нонга тўймайдиган халқ қонунларда ёзилган ҳуқуқларини талаб этмоқчи бўлганда, “Тожикистонни кўрмаяпсизларми, шукур қилинглар”, дея уларнинг оғзига урдилар. Рақобат пайдо қилиши мумкин бўлган норасмий ташкилот йўлбошчиларини, диндорлар ва ҳуқуқ ҳимоячиларини қамашга, зимдан йўқотишга тушдилар. Уларни оломоннинг кўзига ёмон отлиқ қилиб кўрсатдилар.\nАнгреннинг Жигаристон қишлоғида содир бўлган ер кўчкиси оқибатида, одамлар гаражда қамалиб қоладилар. Ҳукумат томонидан масъул бош вазир, Исмоил Жўрабеков уларнинг инграганларини эшитиб туриб, кавлаб олишга изн бермайди. Дадахон Ёқубов президентга кириб, унинг устидан арз этади. Президент унинг ўзини тепкилаб ташлайди…\nБугун Жигаристондаги ўша жой кавланса, ер тишлаб ётган жабрдийдаларнинг суяклари чиқади!\nЯна, бир неча йиллардан буён Бош вазир лавозимини эгаллаб келаётган Шавкат Мирзиёев Жиззах ҳокими бўлиб ишлаган йилларда, ақл бовар қилмас жиноятларни амалга оширади. Бир гал, у қўйларини пахта даласига қочирган ўспиринни отиб ташлашни буюради. Ички ишлар бошқармаси бошлиғи ҳар қанча ўдағайламасин, участка нозири бу қалтис ишга юрак бетлаб кириша олмайди. Унинг каловланганини кўрган вилоят ҳокими участка нозирининг қўлидан тўппончани, шарт тортиб олиб, ўспиринни отиб ташлайди.\nАтрофдагилар, йиғиладилар. Ўспириннинг яқинлари Шавкат Мирзиёновни балчиққа булғаб, ўласи қилиб уради. Қўшимча кучлар етиб келиб, ҳушидан кетиб қолган ҳокимни йиғилганларнинг қўлларидан базўр қутқариб қоладилар.\nБир соат ўтмасдан, содир этилган жиноят тафсилотлари президент Каримовга етиб боради.\nПрезидент, “Бу – сиёсат! Баъзида, минглаган кишиларнинг ҳаётини сақлаб қолиш учун бир-икки киши қурбон берилса, ҳеч нима қилмайди”, дейди.\nҚанақа сиёсат?! Бир ўспиринни арзимаган иш учун отиб ташлаб, ҳоким одамларни қанақа таҳликадан қутқарди, буни тушуниб бўлмайди. Президент Каримов фикрини англаш учун Қуддус Аъзамга ўхшаган сиёсий шарҳловчилардан “дарс” олиш лозим. Қуддус Аъзамга ўхшаган ялоқхўрлар, президентнинг ҳар қанақанги бетутриқ важ-карсонларига “маъно-мазмун” юклашга “уста” бўлиб кетганлар. Жиноятни адолат устиворлигига, ақлсизликни президентнинг оқиллигига чевириш – улар учун чикора.\nДадахон Ёқубов билан қалин “дўст” бўлган Шавкат Мирзиёев Жиззах ҳокими бўлиб ишлаган замонларда, “Ҳаёт қувончлари ва ташвишлари” кўрсатуви муаллифига хотирадан ўчмас бир “яхшилик” қилади. У қўшмачи “дўсти” бўлмиш Дадахон Ёқубовга Ўзбекистондаги энг гўзал ва энг ёш бир қизни топиб келишни буюради. Оғзига сиққан пулини беришини айтаркан, қиз ёқиб тушадиган бўлса, у Тошкентдан квартира сотиб олиб беришдан ҳам тоймаслигини урғулайди.\nКўп йиллардан буён ҳокимнинг қўшмачиси бўлиб умргузаронлик қилиб келаётган Дадахон Ёқубоқ, бу гал қармоғига жуда ҳам “катта балиқ” илинтиришига қаттиқ ишониб, Тошкент бориб, бир ёш раққосани уй олиб бериш ваъдаси билан Жиззахга олиб келади.\nОвқатни бўкиб еб, қорни тўйгач, “овқатнинг бир қайнов ками қолипди”, деган хўранда каби Шавкат Мирзиёев ишини битиргач, “Бу қиз бўлмади, ел қўйворар экан. Бошқасини топиб келинг, ўртоқ”, дейди Дадахон Ёқубовга.\nУй ваъда қилган Дадахон Ёқубов раққосадан балога қолади. Уй олиб беришни талаб қилган раққоса, унинг остонасига бориб, эшиги тагида ётиб олади. Ваъдаси устидан чиқмаса, маҳалла-кўйда шарманда қилиш тугул, президентга арз этишини айтиб, унинг ўтакасини ёради. Президентнинг муштлари зарбини кўп тотиб кўрган Дадахон Ёқуповнинг боши қотади.\nЎзбекситонда ҳукуматдагилар билан зиёлиларни юқоридаги каби пасткашликлар ва манфаатпарастликлар қовуштириши мумкин. Уларни, ҳеч қачон садоқат, меҳр-муҳаббат бирлаштира олмайди.\nБундай ҳодисалар, ўтмишда юртимиздан ташқарида фақат Қадимий Юнонистон ва Римда юз бериши мумкин эди. Айтишларича, Везувий вулқони отилиб, Помпей шаҳрини босганда, шаҳар аҳолиси амфитеатрда гладиатор ўйинлари билан машғул бўлган. Уларнинг устига суюқ олов ёпирилиб, кўплар шу ернинг ўзида куйиб, жизғанак бўлган. Кўплар тўс-тўполонда оёқ остида қолиб жон берган. Ўз вақтида қайиқларга ўтириб, қочиб улгурганлар тирик қолишган, холос. Шаҳар 1800 йил давомида шу аҳволда қолиб кетган. Фақат XIX асрда бу шаҳар қазилиб, кул-қурумдан тозаланди… Помпей фожеаси – огоҳликка даъват. Қуръони каримда ўқиймиз:


Тугади! Саудия Арабистони – Ўзбекистон 3:0 - Zamin.uz\nЖаҳон Чемпионати саралаш босқичи 8-туридан ўрин олган Саудия Арабистони – Ўзбекистон учрашуви ўз якунига етди. Унда вакилларимиз йирик 0:3 ҳисобида мағлуб бўлди.\nБаҳснинг 25-дақиқасида ҳимоячиларимизнинг хатосидан кейин Қувватов қаршисида ёлғиз қолган Ал-Фараж ҳисобни очди. Орадан 8 дақиқа ўтгач Салмон дублни расмийлаштирди. Биринчи бўлим 2:0 ҳисобида якуланди.\nИккинчи бўлимни термамиз бироз фаолроқ бошлади, бироқ 51-дақиқада ҳисоб янада йириклашди. Бу сафар ҳам ҳимоячиларимизнинг ишончсиз ўйинидан сўнг Ал Ҳассан гол уришга эришди.\nШу тариқа, Абрамов бошчилигидаги "оқ бўрилар" 15 очко билан гуруҳда иккинчи бўлди. Иккинчи ўринни олган энг яхши жамоалар орасида Ўзбекистон кучли бешликка кира олмади ва 3-босқич йўлланмасидан қуруқ қолди. Маълумот учун, Ўзбекистон ўз тарихида илк бор Жаҳон чемпионати 2-саралаш босқичидан ўта олмади.\nЗахира: 1. Муҳаммад Фараж Ал Ями, 4. Муҳаммад Абду Қурбоний, 5. Ал Булайхи, 6. Абдулеле Ал Амри, 9. Абдулла Ал Ҳамадан, 10. Али Ҳассан Ал Асмари, 12. Сауд Абдулла Абдулҳамид, 15. Носир Исса Ал Довсари, 16. Сами Ал Нажи, 17. Муҳаммад Марзуқ Ал Кувайкиби, 20. Ферас Ал Брикан, 22. Зайд Мажид Ал Баварди.\nЎзбекистон: 12. Санжар Қувватов – 23. Иброҳимҳалил Йўлдошев(17. Достонбек Ҳамдамов,54), 5. Рустам Ашурматов, 9. Одил Аҳмедов, 3. Ҳожиакбар Алижонов – 6. Одил Ҳамробеков(22. Ойбек Бозоров, 54), 7. Отабек Шукуров, 13. Олег Зотеев, 10. Жалолиддин Машарипов, 18. Вагиз Галиулин(Икром Алибоев, 54) – 14. Элдор Шомуродов.\nЗахира: 1. Абдувоҳид Неъматов, 4. Фарруҳ Икромов, 16. Валижон Раҳимов, 20. Ислом Тўхтахўжаев, 2. Исломжон Қобилов, 15. Ҳусниддин Алиқулов, 19. Аброрбек Исмоилов, 11. Темурхўжа Абдуҳолиқов, 21. Игорь Сергеев. “Замин” янгиликларини “Одноклассники”да кузатиб боринг\nЯнгиликлар » Спорт » Тугади! Саудия Арабистони – Ўзбекистон 3:0


НАТО 36 минг қўшин иштирокидаги ҳарбий машқларни бошламоқда\nTrident Juncture номли ҳарбий машқларда 30дан ошиқ мамлакатдан 36 минг қўшин иштирок этади\nНАТО сўнгги 13 йилдаги энг йирик ҳарбий машқларни бошламоқда. Trident Juncture номли ҳарбий машқларда 30дан ошиқ мамлакатдан 36 минг қўшин иштирок этади.\nНАТО бош котиби муовини Александр Врешбоунинг айтишича, ҳарбий машқлар НАТОнинг “анъанавий ҳарбий қарама-қаршиликлардан тортиб, мураккаброқ гибрид уруш технологиялари ва пропаганда каби вазиятларга” қарши тура олиш салоҳиятини намойиш қилади. Вершбоу бу ҳақда 19 октябрь куни Сицилиядаги Трапани шаҳрида ҳарбий машқларни очиш маросимида гапирди.\nНАТО мулозими бугунги кунда юзага келган геосиёсий вазият бундай машқ сўнгги бор уюштирилган Совуқ уруш давридагига нисбатан анча беқарорроқ, дея таъкидлади.\nМисол ўлароқ, Вершбоу Россиянинг Қрим минтақасини аннексия қилгани, Украина шарқида айирмачиларни қўллаб-қувватлаётгани, Сурияда мўътадил исёнчиларга қарши ҳаво ҳужумларини уюштираётганини ҳамда Ливия ва Сурияга террорчи ташкилотлар кириб бораётганини тилга олди.\nТрапани шаҳри 21 октябрь куни бошланиб, ноябрнинг биринчи ҳафтасигача давом этадиган ҳарбий машқлар пайтида қўмондонлик маркази сифатида хизмат қилади. Машқлар Италия, Испания ва Португалия ҳудудлари ва бу мамлакатларга туташ сув ҳавзаларида ўтказилади.\nМашқлар НАТОга аъзо кичик давлатнинг катта бир давлат томонидан босиб олиниши сценарийси бўйича ўтказилади. Вершбоу фаразий босқинчи давлат Россия экани тўғрисидаги иддаоларни рад этди.


Октябрь ойида Ўзбекистонда инфляция қанча бўлди? | Qalampir.uz\nОктябрь ойида Ўзбекистонда инфляция қанча бўлди?\nЖамият\t01 Ноябрь 2019 16:59 1824\nЎзбекистон Республикаси Давлат статистика қўмитаси жорий йилнинг октябрь ойига кўра статистик маълумотларни тақдим этди. Унда қайд этилишича, ўтган ойда ўртача истеъмол нархлари даражасининг ой давомидаги ўсиш суръати 1,5 фоизни ташкил этган.\nЙилнинг ўтган даври мойбанида истеъмол бозоридаги товарлар ва хизматлар нархи 11,4 фоизга қимматлаган. Ўтган йилнинг октябрь ойига нисбатан республика истеъмол секторидаги ўртача нархлар даражаси 16,3 фоизга ошган.\n2018 йилнинг октябрида товар ва хизматлар нархлари ой давомида ўртача 1,3 фоизга, 2017 йилнинг декабрь ойига нисбатан 9,5 фоизга, 2017 йилнинг октябрига нисбатан эса 16,3 фоизга қимматлашган.\nЎртача ойлик нарх индекслари ўсиш суръатининг ҳисобланиш тартибига кўра, 2019 йилнинг январь-октябрь ойлари давомидаги истеъмол нархлари индекси 1,1 фоизни, 2018 йилнинг январь-октябрида эса 0,9 фоизни ташкил этган. Шундай қилиб, октябрь ойи давомида умумий истеъмол нархлари индекси жорий йилнинг январь-октябрь ойларидаги ўртача ойлик ўсиш суръати кўрсаткичидан 0,4 даражага юқори бўлган.\nЖорий йилнинг январь-октябрь ойлари давомидаги нархларнинг энг юқори ўсиши август ойида кузатилган бўлиб, ўсиш суръати 2,9 фоиз ҳамда энг юқори пасайиш июнь ойида кузатилган бўлиб, пасайиш даражаси 0,5 фоизни ташкил этган.\nЎтган йилнинг мос давридаги қисқа даврли ойлик истеъмол нархлари индекси динамикаси таҳлили натижаларига кўра, умумий кўрсаткичнинг энг юқори ўсиши январь ойида (2,7 фоиз), сезиларли даражада пасайиши эса июнь ойида (0,4 фоиз) қайд этилган.\n2018 йилнинг октябрь ойида нархларнинг кўтарилиши борасидаги етакчи поғона озиқ-овқат маҳсулотлари гуруҳига тегишли бўлиб, ой давомида нархлар ўртача 2,3 фоизга қимматлашган. Бу вақтда ноозиқ-овқат маҳсулотлар ва хизматлар нархлари ўсиш суръати 0,5 фоизни ташкил этган.\nСтатистика қўмитаси инфляция\nЎзбекистонда пулнинг қадрсизланиш даражаси камая бошлади Бош вазир 2021 ва 2022 йилларда кутилаётган инфляция даражасини очиқлади МБ 2019 йилда инфляция неча фоиз бўлганини маълум қилди 2019 йилда истеъмол бозоридаги инфляция неча фоиз бўлгани очиқланди Ўзбекистоннинг 2019 йил учун кутилаётган макроиқтисодий кўрсаткичлари очиқланди Ўзбекистонда нега қимматчилик бўляпти? Марказий банк раиси жавоб берди\n16 Февраль 16:50 46172\n17 Февраль 00:17 28107\n16 Февраль 17:51 23405\n16 Февраль 18:21 22176\n17 Февраль 20:03 18600


2 августа, 2021, 12:05\nЯпонияда давом этаётган Олимпиада ўйинлари ўзининг қизғин палласига кирди.\nХусусан, бокс мусобақалари барчанинг эътиборида кун мавзуси бўлиб турибди. Рио Олимпиадасидаги натижалар 3 олтин, 2 кумуш ва 2 бронзани ташкил этган бўлса, ҳозир чорак финал босқичига етиб келган боксчиларимиз ўтган сафарги медаллар сонидан ҳам камроқ бўлиб турибди. Мусобақада ўз иштирокини давом эттираётган боксчиларимиз, булар қизлар ўртасида -60 кг вазнда Райҳона Қодирова, эркаклар ўртасида -52 кг вазнда Шаҳобиддин Зоиров, -63 кгда Элнур Абдураимов ва +91 кг вазнда Баҳодир Жалолов. Бир қанча боксчиларимиз эса мусобақани эрта якунлашди.\nМағлубиятлар ниманинг ҳисобига?\n-57 кг вазнда амалдаги жаҳон чемпиони ҳисобланган Миразизбек Мирзахалилов ўзининг илк жангида ирландлиялик Уокер Курт билан тўқнаш келди. Мирзахалилов ўз услубида жанг олиб борди. Одатда, у жангларида 1-раундда имкон бериб, 2 ва 3-раундларда рақибини янчиб ташлар эди. Куртга қарши жанг ҳам шундай бўлди. Аммо Мирзахалилов ҳакамлик фактори сабаб имкониятни бой берди. Шу билан биргаликда, Миразизда ҳам ҳимояда хатолар кўзга ташланди.\nУслуби сабаб кўп танқидга учрайдиган боксчиларимиздан бири -69 кг вазнда иштирок этган Бобоусмон Ботуровнинг ҳам рақиби анойилардан эмас эди. Нимчорак финал босқичида Европа минтақавий квалификацион турнири ғолиби, жаҳон чемпионати кумуш медалчиси британиялик Пет Маккормакка кутилганидек имкониятни бой берди. У услуб жиҳатдан жуда ноқулай боксчи, шу билан бирга Маккормак анча кучли рақиб эди. Бобоусмон олдинги жангига нисбатан яхшироқ ҳаракат қилди, лекин барибир даража жиҳатидан Маккормак кучли эди. Якунда Маккормак финал босқичида чемпионлик учун жанг қилиши унинг даражасини кўрсатиб турибди.\nФанат Қаҳрамонов -75 кг вазн тоифасида 1-жангида ғалаба билан мусобақаларга киришгани барчамизни хурсанд қилгани шубҳасиз. Унинг нимчорак финалда рақиби қозоғистонлик Абилхан Аманкул бўлиши эса, бу хурсандчилик узоққа чўзилмаслигига бир ишора бўлди. Жангнинг биринчи раундида Фанат рақибидан яхшигина устунлик қилди ва бир қатор кучли зарбалар билан Аманкулни сийлаган ҳолда ҳакамлар ҳисобида ҳам ўз устунлигини таъминлади. Иккинчи раундни ҳам яхши бошлаган Қаҳрамонов тўсатдан чап қўл тўғридан келган кучли зарбадан қалқиди ва ҳисоб очилди. Шундан сўнг у “ўчиб қолди” ва раундни бой берди. Жангнинг қолган қисмини катта устунлик билан ўтказган Аманкул эса натижани ҳам ўз фойдасига ҳал қилди.\n-81 кг вазн тоифасида ёш боксчимиз жаҳон чемпионати кумуш медалчиси Дилшодбек Рўзметов иккинчи саралаш босқичида анчагина кучли рақиб - Европа чемпиони, квалификацион турнир ғолиби асли кубалик бўлган Озарбайжон боксчиси Альфонсо Домингес билан тўқнаш келди. Рўзметовнинг ушбу рақибни мағлуб этиш учун потенциали етарли эди, аммо ўша куни у ўз даражасида жанг қилмади. Рўзметов Альфонсони олдин ҳам мағлуб этган. Улар 2019 йилги жаҳон чемпионатида тўқнаш келган ва Дилшодбек ғалаба қозонган. Бу сафар 1-раундда ҳам ғалаба қозонгандай кўринди-ю, яна ҳакамлар устунликни рақибга бергач, руҳияти тушиб кетди ва кейинги раундларда ҳақли мағлуб бўлди. Бу жангда унга руҳият етишмади, десак муболаға бўлмайди. Альфонсо эса якунда ярим финалга қадар етиб бориб, бронза медали эгасига айланди.\nКўпгина эътирозларга сабаб бўлиб келаётган -91 кгли боксчимиз Санжар Турсунов эса мусобақанинг илк кунидаёқ жазоирлик Бенчабла Абделхафид билан тўқнаш келди ва 1:4 ҳисобида имкониятни бой берди. Бир неча йиллардан бери Ўзбекистон чемпионлигини ҳам қўлга кирита олмаётган Турсуновдан кўпчилик медаль кутмаган бўлса ҳам ажаб эмас. Аммо Олимпия ўйинлари илк жангидаёқ, номдор бўлмаган рақибга имкониятни бой бериши мухлисларга ёқмагани аниқ. Абделхафид тўсиғидан ўтганида уни амалдаги жаҳон чемпиони Россия Олимпия байроғи остида ҳаракат қилаётган Муслим Гажимагомедов кутиб турган эди. Жаҳон чемпионига мағлуб бўлган тақдирда ҳам алам қилмаган бўлар эди...\nҚизларимиз Олимпия ўйинларида илк бора ғалабали жанглар тақдим этишди\nҚизлар ўртасида 3 нафар лицензия қўлга киритилган эди. Сўнгги йилларда қизлар боксида ҳам бирмунча ижобий ўзгаришлар рўй бермоқда.\nМусобақанинг илк кунида -69 кгда баҳсларга киришган Шаҳноза Юнусова польшалик Каролин Козевскига имкониятни бой берди. Тарихий ғалабани эса бизга -51 кгда иштирок этган Турсуной Раҳимова тақдим этди. У ҳам Польша вакиласи Сандра Драбик билан куч синашиб, рақибини 4:1 ҳисобида ғалабага эришди. Нимчорак финал босқичида унга 1-рақам остида сараланган туркиялик кучли рақиб Бусе Наз Чақироглу рақиб бўлди. Дастлабки раундда фаолроқ ҳаракат қилган Раҳимова ҳакамларни ҳам бунга ишонтира олди. Иккинчи ва учинчи раундларда ҳам туркиялик боксчига етарлича қаршилик кўрсатган бўлишига қарамай, 5 нафар ҳакамларнинг 3 таси рақиб устунлигини қайд этди ва у ҳам ҳакамларнинг шубҳали қарори сабаб мусобақада иштирокини якунлади.\n-60 кг вазн тоифасида ғолиблик сари одимлаётган Райҳона Қодирова Конго Демократик Республикаси вакиласи Наоми Юмбага ҳеч қандай имконият қолдирмади. У 3 август куни чорак финал босқичида кучли рақиб, бразилиялик жаҳон чемпиони Беатриз Феррера тўсиғидан ўтиши керак бўлади.\nЖалолов бронза медалини нақд қилди. Энди навбат Зоиров ва Абдураимовга\nАмалдаги Олимпиада чемпиони, жаҳон чемпиони номдор боксчимиз Шаҳобиддин Зоиров нимчорак финал босқичида Кабо-Верде вакили Даниэль Вареладан устун эканини яққол намоён қилиб, кейинги босқичга йўл олди. Унга 3 август куни ярим финал учун жангда филиппинлик чарм қўлқоп устаси Карло Палам рақиблик қилади.\n-60 кг вазн тоифасида Элнур Абдураимов дастлабки икки жангида кетма-кет Осиё чемпионлари Батарсухин Чинзориг ва Баҳодир Усмоновни мусобақадан чиқариб юборди. Унга 3 август куни бўладиган навбатдаги жангида икки карра Европа чемпиони Ованис Бачков (Арманистон) рақиблик қилади.\n+91 кгда яққол фаворит дея эътироф этилган Баҳодир Жалолов чорак финал жангини ўтказди. Жалоловга Ҳиндистон вакили Сатиш Кумар қаршилик кўрсатишга ҳаракат қилди. 5:0 ҳисобида ғалаба қозонган Жалолов ўзи учун камида бронза медалини нақд қилиб, ярим финалда британиялик Ферезер Кларкка қарши рингга кўтариладиган бўлди. Бу вазндаги ярим финал баҳслари 4 август куни бўлиб ўтади.\nJutnalistni uzi yozyabdi Bir necha yillardan buyon xatto Uzbekisto chempionatida yuta olmayotgan Sanjsr Tursunov olimpiadada nima qiladi. Mana boksimiz nega chirib ketdi. Shunga xam bolta urdilaring ifloslar. Urgangansanlar xalqni aldab, raxbariyayni aldab, byudjet mablaglarini talon-toroj qilib, eng yomoni or-nomuslaringni sotib urgangansanlar......\nРио олимпиядасидан сўнг диёрли 5 йил давомида боксни бошқа ҳоҳлаган федерацияларга, спорт турларига ўрнак қилиб кўрсатишди. Лекин улар шу ўрнак бўлишга арзирли иш қилишмади. Бу борада спортчиларни танлаб олишда шаффофлик, адолат мезонларига амал қилишмади. Бор ички имконият ва патенциялларидан, ресурсларидан тўғри фойдаланишмади. Касалини яширсанг охир оқибат истмаси ошкор қилади деганларидек, ҳозирда бу ҳолат яққол кўзга ташланиб қолди. Балким мураббийлар ўзлари ҳоҳлаб шу танловларга келишмагандир, уларга ҳам юқоридан буйруқ бўлгандир. Бу биз учун қоронғу. Лекин шу олиб кетилган Санжар, Фанат, Бобоусмон, ҳаттоки Дилишодбек Рўзиметовлардан ҳам кучлироқ ва иродалироқ боксчиларимиз, чемпионларимиз бор эди. Бу аниқ. Лекин нимага улар таркибга киритилмаганлиги юзасидан аниқ жавобларни батафсил беришларини кутиб қоламиз. Ўшалар адолатли сараланганларида чемпион бўлмаганлар, муносиб бўлмаганлар бормаганида, балким ҳозир иштирокини давом эттираётганлари кўпроқ бўлармизи. 3 нафар йигит қолди. Тўғриси Шахобиддин ва Баходирга ишонч бор. Элнур ҳаққида бир нима диеш қийин. Эртага омадларини берсин оллоҳим қўлласин уларни.\nОчиғини айтаман ушбу мақола муаъллифи ўз мақоласида чуқур танқидий, тахлилий ишга қул уриб ёндашмабди. Аслида бу мавзуда ёздими, масаланинг, мавзунинг ичига чуқур кириб ёндашиб кенгроқ ёритилиши лозим эди. Мен ҳеч кимга ишига аралашиб ақил бермоқчи эмасман у лекин, ушбу мавзуни ёритилишини анча кунлардан буён кутуб юрган эдим.\nАслида бокисимиз ҳақидаги дастлабки танқидий таҳлилий мавзуда гарчи футболга ихтисослашган бўлсада\nмақолалар эълон қилинди, мухлислар бунга керагича ўз фикр ва мулоҳазаларини билдириб ўтишди. Мен эътиборни тортган айрим мухлислар келтириб ўтган тўғри фикирларини фактларини ва ўзимнинг айрим шахсий фикрларимни, саволларимни, мени 1 неча кунлардан буён қийнаб келаётган фикр мулохазаларни ва саволларимни ёзаман ва йўллайман.\n1 Мухлисимиз ёзганидек 1-факт 69 кг.да Бобоусмон Ботуров 2 маротаба ютқазган Пет Маккормакни Шахрам Ғиёсов 2017 йил Бокс ЖЧ.да Германиянинг Гамбург шахрида ютган. Шунингдек ўзим ҳам Youtub да кўрдим спарингда ҳам Шахрам билан жангида Бобоусмонда техникаси йўқ, олдинга борган, Шахрам аниқ жанг қилиб очколарни терган. Қолаверса Бобо шу йилги Ўзбекистон чемпионатида Жавлон ва Халимбек Утагеновга ютқазувди хакамлар бобога беришовди. Лекин ўйлаб қарасак Бобони доимо Тўлқин Қиличов олиб чиқади. Шахрамни Равшан Ходжаев сабаби балким шудир, Бобони олимпиядага бориши Т.Қиличовга манфаати бўлгандир... ёки юқоридан буйруқ шундайдир...\n2-Факт 75 кг.да Фанат Қахрамонов 2 маротаба ютқазган Қозоғистонлик Аманқулни Саиджамшид шу йил Осиё чемпионатида ютган эди.\nҲамма билади Охирги 2та Ўзбекистон чемпионатида Фанат 2020 йилда Одилжон Аслоновга ютқазган бўлса, 2021-йилда Саиджамшид Жаъфаровга ютқазган. Яна битта сабабини айтаман Фанатни Тўлқин Қиличов, Саиджамшид ва Одилжонни мурабийи Хамза Авезов эди.\n3-факт 91кг.да 2020-йилда Санжар Турсуновни Ўзбекистон Чемпионатида Жамшид Абдуллаев мешок қилиб урган бўлса, 2021-йилда Мадиёр финалда Санжардан устун келган. Шу ўринда савол тўғилади қайси ақил билан Санжар Турсунов Лицензия турнирига олиб борилди???? Ахир Санжар ўзбекиистонда 91 кг.да 5-рақамли боксчи ю. Қандай қилиб олимпиядада жахонда медал олсин.\nАслида Ўзбекистонга ўтган осиё чемпионатида хам ҳамма боксчимиз чемпион бўлганида санжар ютқазиб қўйганди, 1гина Санжар ютқазган.\nБу фактлардан барчаси аён бўлиб кўриниб турибдики, бизда адолат деган нарсадан ному нишон йўқ. Ватан шаънини, ору номусни бошқа нарсаларга осонгина алмаштириб юбораверишар эканда....\nАгарда танловда тўғри бўлганимизда ишонаверинг биз Рио 2016 дагидан ҳам яхшироқ натижаларни қўлга киритар, ва ўз позитциямизни сақлаб қолган бўлар эдик. Ҳақиқий кучли чемпионларимизни олиб кетмадик. Шунга яраша натижа ҳам йўқ бўлмоқда. Ҳозирда 4нафари қолди. Лекин умумжамоа ҳисобида анча пастладик. Ақл билан, адолат билан иш кўрилмади, кимларнингдир ноғорасига роса ўйналди. Дунё устумиздан кулмоқда.Барига ўзимизнинг ичкарида бўладиган ўйинлар сабаб. Биз 8 та вазнда энг кучлиларни этканимизда эди, Миразизга ўҳшаган 1 та 2 та балким 3 тасига борингки адолатсизлик бўларди диейлик 1/2 финалгача қолганлари ютарди аниқ.\nАйб ўзимизнинг ичкарида Чемпионларимиз қолиб кетиб, 3-4-5даражадагилар этилди ва улар бориб қовунларини туширишди.\nВақтида зўрларни ватан шани учун кимлигига қарамасдан олиб кетилганида эди, биласизми бизда кимлар бор Эди 1 эътибор беринг Шахрам Ғиёсов, Исроил Мадримов, Иқболган Ҳолдоров, Қолиб кетган Ўзбекистон чемпионлари Саиджамшид Жафаров, Одилжон Аслонов, Жамшид Абдуллаев, Мадиёр... эҳе улар кўп давом эттирса. Ҳуллас қайтиб келишса қандай натижа бўлишидан қатийй назар хозирги холатимизда максимал натижа 4 та олтин олсак ҳам юқоридаги ҳолатлар юзасидан муҳлислар қаршисига матбуот орқали МОҚ вакили, Тўлқин Қиличов ва Катта мурабий Марат Қурбоновлар Жавоб беришларини кутиб қоламиз...\nЭнди шу юқоридаги ҳолатни футбол мисолида бир ўйлаб кўрайлик қандай бўлар экан.\nТасаввур қилайлик Пахтакор ва Насаф 1-чемпион Ўзб.да Бири Ўзбекистон Кубиги сохиби бўлиб ОЧЛга берилган 2 та йўлланмани йил давомида курашиб ютиб олди. Лекин келаси мавсум уларнинг ўрнига 5-ўринни олган Металург ва 6-бўлган Сурхон борса бу қандай бўларди ва туюларди. Футбол мухлислари бунга кўнармиди. Бу спорт пренципларига тўғри келармиди. Боксимиздаги холат ҳозир худди шунга ўҳшаш вазиятда турибди. Нима бўлган тақдирда ҳам расмийлардан ўхшамаган ишлари, натижалар учун жавоб беришларини биз оддий мухлислар, ҳалқ кутиб қоламиз...


Ўзбекистон туризм соҳасида Испания билан ҳамкорлик қилади\n11:07 / 29.01.2017\nМаълумки, Ўзбекистон туризм соҳасида катта салоҳиятга эга. Ўтган йилнинг ўзида 2 миллиондан зиёд хорижий сайёҳлар юртимизга ташриф буюрди. Жаҳон сайёҳларининг тарихий обидаларимиз, урф-одат ва анъаналаримизга бўлган қизиқиши тобора ортиб бормоқда. Хоразм вилояти айни шу соҳада катта имконият ва салоҳиятга эга эканлиги билан ажралиб туради. Кўҳна Ичан-қалъа мажмуасида Хоразм вилоятининг туризм соҳасини ривожлантириш дастурининг тақдимоти ўтказилди. Мазкур тақдимотнинг Ичан-қалъада ўтказилиши рамзий маънога эга.\n2520 йиллик тарихга эга ушбу мажмуа очиқ осмон остидаги музей номини олган. Мазкур ҳудуддаги кўплаб меъморий ва тарихий ёдгорликлар нуфузли халқаро ташкилот ЮНЕСКОнинг мероси рўйхатига киритилган. Мажмуада 8000дан зиёд музей экспонатлари бор. Йилига ўртача 1 миллиондан ортиқ сайёҳ бу ерга ташриф буюради.\nХорижий сайёҳларнинг юртимизга келиб-кетиши билан боғлиқ виза тартиблари соддалаштирилди. Туризм соҳасидаги мутахассислар билан суҳбат чоғида сайёҳлик, мамлакатимиз валюта тушумларини кўпайтиришнинг муҳим манбаи бўлиши билан бирга, энг асосийси, юзлаб янги иш ўринларини очиш имконини беради, деди давлатимиз раҳбари.\n"Туризмни ривожлантириш бўйича тадбиркорларни 5 йилга ҳамма солиқлардан озод қиламиз, беш йилда оёққа туриб оламиз, агар чин дилдан ҳаракат қилсак. Бу ерда газ, сувлар, канализация, электр энергия, йўллар - ҳаммасини жой-жойига тушириб олсак, поезд келадиган бўлса, ҳамма масала ҳал бўлади. 4-5 кўча қилишимиз керак - бир ерда Хоразм маданияти, бир ерда урф-одати, яна бир ерда дутори, лазгисини ўргатиш йўлга қўйилса.\nИспанияни олинг - туризмдан неча миллиард доллар ишлайди. Уларда методика, домлалар бор, пул тўлаймиз, - Урганчнинг бир коллежини Испания коллежи туризмига сентябрдан бошлаб ўқишни бошлаш керак, бу ерда қўшма корхонасини ташкил қиласизлар. Ҳар чоракда 10 нафардан мутахассис олиб келиб (Туркия, Испаниядан), ўқиш ўргатиш керак, Урганч университети қошида курс очиш керак", - деди давлат раҳбари.\nтуризм Хоразм Шавкат Мирзиёев\nТарихий обидаларда смарт-технологиялар жорий қилинади


DIALIT infuziya uchun eritma 500ml Toshkent aptekalarida narxlari, dori haqida malumot, qollanishi va analoglari Apteka.uz saytida\nДИАЛИТ раствор для инфузий 500мл\nDIALIT infuziya uchun eritma 500ml\nFaol modda: Natriya asetat, Kaliya xlorid, kalsiya xlorid, Ksilitol, magniya xlorid, Natriya xlorid\nATX kodi: - B05XA31\nBarcha Dialit dorilari\nO'zbekiston Sog'liqni Saqlash Vazirligi tomonidan 13.12.2019 da DV/M 02897/12/19 registratsion raqami bilan ro'yxatdan o'tgan\nксилитол 50,0 г;\nнатрий хлориди 6,0 г;\nкалий хлориди 0,3 г;\nкальций хлориди (сувсиз моддага қайта ҳисобланганда) 0,1 г;\nмагний хлориди (сувсиз моддага қайта ҳисобланганда) 0,1 г;\nнатрий ацетати (сувсиз моддага қайта ҳисобланганда) 2,6 г.\nИнфузия учун эритма 100 мл, 250 мл ва 500 мл дан (флаконларда).\nПрепаратнинг асосий таъсир этувчи моддалари ксилитол ва натрий ацетатидир.\nКсилитол беш атомли спирт бўлиб, вена ичига юборилганда умумий метаболизмга тез киришади, 80% жигарда ўзлаштирилади ва гликоген кўринишида тўпланади. Яққол антикетоген таъсир кўрсатади, метаболизми бўйича инсулинга қарам бўлмагам энергия манбаидир.\nКсилитол - бу одамда углеводлар алмашинувининг табиий оралиқ маҳсулотидир, шунинг учун кам токсикликка эга ва яхши ўзлаштирилади. Фруктозага нисбатан жигарда нуклеотидларни (АТФ, АДФ, АМФ) пасайишини чақирмайди, шунингдек фруктозани ўзлаштира олмайдиган ёки фруктоза-1,6-дифосфат ферментининг танқислиги бўлган беморларга юбориш учун хавфсиздир.\nНатрий ацетати секин таъсир қилувчи ишқорлаштирувчи воситаларга киради. У препаратнинг метаболизми ҳисобига асосларнинг тўпланишини чақиради ва Н+ ортиқча тўпланиши секин кузатиладиган метаболик ацидознинг кўринишларида кўрсатилган (масалан, буйрак ва нафассиз ацидоз танқислигида). Натрий гидрокарбонати эритмасидан фарқли равишда натрий ацетати қўлланганида, метаболик ацидозни тўғирлаш секинроқ юз беради, шунинг учун рН нинг кескин тебранишларини чақирмайди.\nНатрий ацетати 1,5-2 соат давомида натрий гидрокарбонатининг эквивалент микдорига тўлиқ метаболизмга учрайди, бош миянинг хужайрали интерстициал шиш кўринишларини ва тромбоцитларлар ва эритроцитларнинг агрегациясини ошишини чақирмайди. Ацетатнинг метаболизмида кислородга бўлган талаб, лактатнинг метаболизмига нисбатан ахамияти кам бўлиб, бу турли келиб чиқишга эга бўлган оғир шокни даволаш учун муҳим аҳамиятга эга.\nДиалит кўп компонентли, полифункционал, гиперосмоляр эритмалар гуруҳига мансуб бўлиб, антикетоген, гемодинамик, дезинтоксикацион, реологик, энергетик, ишқорлаштирувчи ва осмодиуретик таъсирларга эга.\nАллергик реакциялар (қичишиш, эшакеми), кам холларда - тахикардия, тана ҳароратини кўтарилиши, юборилган жойда периферик веналарни таъсирланиши. Гипертоник реакция пайдо бўлиши мумкин (бундай ҳолларда артериал босимни назорати остида гипотензив воситалар юбориш керак); кўнгил айниши, этни увишиши. Электролитлар алмашинувини бузилишлари, лактоацидоз, гинергидратация, шишлар, гипероксалурия, гиперурикемия, жигар синамаларини ўзгариши (шу жумладан сут кислотали ацидоз).\nГемодинамик самарага эришиш учун Диалит катталарга минутига 40-60 томчи тезликда вена ичига томчилаб юборилади. Зарурати бўлганида препарат минутига 30 томчи тезликда томчилаб юбориш йули билан синама ўтказилганидан кейин, оқим билан юборишга йўл қўйилади. 15 томчи юборилганидан кейин препаратни юбориш тўхтатилади. 3 минутдан кейин реакциялар кузатилмаса, оқим билан юборилади. Препаратнинг антикетоген хусусиятлари юбориш тезлиги ксилитолни йуқотилиш тезлигига тенг бўлганида намоён бўлади.\nЖигар касалликларида препарат жигар функциясининг кўрсаткичлари назорати остида қўлланади. Гарчи Диалит ўт ҳайдовчи самарага эга бўлса ҳам, уни ўт-тош касаллигида юбориш шифокорнинг синчков назорати остида амалга оширилиши керак. Қандли диабети бўлган беморларга Диалит препаратини юбориш қондаги қанднинг миқдорини назорати остида амалга оширилиши керак.\nОрганизмнинг сувсизланиши билан кечувчи касалликларда эҳтиёткорлик билан буюриш керак, чунки Диалит гиперосмоляр эритма сифатида суюқликни тўқималардан қон ҳавзасига ўтиши ҳисобига сувсизланишни кучайтириши мумкин.\nҲомиладор ва эмизикли аёлларга Диалит ни қўллаш мумкинлиги хақида текширувлар ўтказилмаган, маълумотлар йуқ.\nАвтотранспортни бошқариш ёки бошқа механизмлар билан ишлашда реакция тезлигига таъсир қилиш қобиляти.\nПрепарат фақат шифохона шароитида қўлланилади.\nИнтоксиканияни камайтириш, микроциркуляцияни яхшилаш учун, қандли диабет ва бошқа глюкозани йўқолишининг бузилишларида углеводларга бўлган талабни қисман қоплаш учун, травматик, операцион, гемолитик ва куйиш шокларида (қон ва сийдикнинг осмолярлигини ҳисобга олиб), операциядан олдинги тайёргарлик ва операциядан кейинги даврда, ўткир қон йуқотилишида, шунингдек куйиш касаллигида, узоқ давом этадиган йирингли жараёнларда, турли инфекцион касалликлар ва сурункали токсик гепатитларда кўлланади.\nГиперосмоляр кома, анурия. Суюқликни қуйиш мумкин бўлмаган ҳолларда (шишлар, мияга қон қуйилиш, тромбоэмболия, юрак-қон томир декомпенсацияси, артериал гипертензия) Диалит ни юбориш мумкин эмас. Умумий сувсизланишда ва сув-электролит алмашинувини бузилишларида препаратни қўллаш тавсия қилинмайди.\nПрепаратни фосфат ва карбонат сақловчи эритмалар билан аралаштириш мумкин эмас. Диалит бошқа препаратлар учун эритувчи-ташувчи бўлмаслиги керак. Препаратларни қўшиш физик-кимёвий ўзгаришларга олиб келиши мумкин.\nПрепарат болалар ололмайдиган жойда сақлансин\n2 йил. Ўрамда кўрсатилган яроқлилик муддати ўтгач ишлатилмасин.\nКатталарга вена ичига томчилаб, минутига 50-70 томчидан, яъни соатига 2,1-3,0 мл/кг ёки соатига 150-210 мл тезлик билан юборилади. Максимал доза: катталарга - суткада 2100 мл ёки суткада 1 кг тана вазнига 1,5 г ксилитол. Инфузиянинг максимал тезлиги - соатига 210 мл (минутига 70 томчи) = 1 соатда1 кг тана вазнига 0,15 г ксилитол;\n- сурункали ва токсик гепатитларда - катталарга 400 мг дан (5-6 мл/кг) томчилаб (жигар функциясининг кўрсаткичларини назорат қилиш керак) суткада бир марта ёки икки марта (суткалик доза иккига бўлиш мумкин).\n- Беморларни, шу жумладан қандли диабети бўлганларни парентерал овқатлантириш учун - катталарга 600-1000 мл дан (1 кг тана вазнига 10-15 мл), бир марта ва сутка давомида такроран (суткалик доза иккига бўлиш мумкин).\n- Травматик, куйиш, операциядан кейинги ва гемолитик шокда - капаларга - 600-1000 мл дан (1 кг тана вазнига 10-15 мл), бир марта ва сутка давомида такроран (суткалик доза иккига бўлиш мумкин).\n- Операциядан олдинги даврда ва турли жарроҳлик муолажалардан кейин катталарга 400-600 мл дозада (6-10 мл/кг), томчилаб, бир марта ёки такроран ҳар куни (суткалик доза иккига бўлиш мумкин) 3-5 кун давомида юборилади.\nБолаларда қўллаш имкониятини ўрганишлар ўтқазилмаган, маълумотлар мавжуд эмас.\nПрепаратнинг дозаси ошириб юборилганида кўнгил айниши, ичакнинг дам бўлиши, ич кетиши, қоринда оғриқ сув-электролит мувозанатининг бузилиши кузатилади. (гипертоник реакция кўринишида; бундай холда артериал босимни назорати остида гипотензив воситалар юборилади)\nDIALIT infuziya uchun eritma 250ml\nBarcha Диалит dorilari\nDIALIT infuziya uchun eritma 100ml


Япониянинг ташқи савдони ривожлантириш ташкилоти Жиззахга инвесторларни жалб қилмоқчи » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Япониянинг ташқи савдони ривожлантириш ташкилоти Жиззахга инвесторларни жалб қилмоқчи\nЯпониянинг ташқи савдони ривожлантириш ташкилоти Жиззахга инвесторларни жалб қилмоқчи\nКуни кеча Япониянинг ташқи савдони ривожлантириш ташкилоти “ДЖЕТРО” вакиллари Жиззах вилояти хокимлигига ташриф буюришди.\nМеҳмонлар Дзюн Кумакура “ДЖЕТРО”нинг Ўрта Осиё бўйича бош мутахасиси, Дзюн Такаҳаши “ДЖЕТРО”нинг Ўзбекистондаги вакиллик офисининг бош директори ва Владимир Становов – “ДЖЕТРО”нинг Ўзбекистондаги вакиллигининг тахлилчиси билан вилоят ҳокимлигида вилоят ҳокими ўринбосари А.Ахмедхаджаев, Инвистиция бошқармаси бошлиғининг биринчи ўринбосари А.Калмуратов, вилоят Иқтисодиёт ва саноат бошқармаси бошлиғи З.Эргашев Жиззах эркин иқтисодиёт зонасида дирекцияси директори М.Зоиров ҳамда Жиззах шаҳар ҳокими ўринбосари Ш.Камаловлар билан учрашуви ўтказилди.\nУчрашувда Япония бизнес вакилларини вилоятда амалга ошириши мумкун бўлган лойиҳаларга қизиқтириш ҳамда бизнес учун яратилган мавжуд шарт-шароитларни ўрганиш ва Жиззах эркин иқтисодиёт зонасида фаолият юритаётган корхоналар фаолияти билан яқиндан танишиш бўлди.\n“ДЖЕТРО” ташкилоти 1958 йилда Япония хукумати томонидан савдо-иқтисодий алоқаларни дунё мамлакатлари билан йўлга қўйиш учун ташкил этилган ташкилотдир. Ривожланаётган мамлакатлар саноатини шакллантиришда ёрдам кўрсатиш билан фаол шуғулланади. “ДЖЕТРО”нинг штаб квартираси Токиода жойлашган. Шунингдек, Япония бўйлаб 43 та вакиллик идоралари ва 55 та чет давлатларда 74 та хорижий ваколатхонаси мавжуд.\nМеҳмонлар вакили вилоятда инвесторларга яратилган шарт-шароитлар билан танишиб, Япония давлатидан тўғридан-тўғри инвестицияларни Ўзбекистонга жалб этиш эканлиги маълум қилинди.\n“ДЖЕТРО”нинг Ўрта Осиё бўйича бош мутахасиси Дзюн Кумакуранинг сўзларига кўра ташкилот ўз олдига Ўзбекистон ва Япония давлатлари бизнес вакилларини мавжуд лойиҳаларни ўрганган холда бир-бирига танитиш ҳамда уларни қўллаб-қувватлаш мақсад қилинган.\nМузокаралар давомида делегация вакиллари Жиззах эркин иқтисодиёт зонасида фаолият юритаётган корхоналар билан яқиндан танишиб уларнинг фаолияти хақида маълумот олиш истагини билдирдилар.\nШунингдек, вилоятнинг инвестицион потенциалини чуқур ўрганган холда Япония тадбиркорлари учун мақолалар яратиш режалаштирилаётганини маълум қилинди.\nУчрашув сўнгида ҳокимият вакиллари томонидан икки давлат савдо-иқтисодий алоқаларини янги босқичга олиб чиқиш йўлида тегишли барча чоралар кўрилиши ва тўғридан-тўғри алоқалар қўллаб-қувватланиши айтиб ўтилди.


Трамп Обаманинг яна бир қарорини "даҳшатли" деб атади\n18:19 / 07.03.2017\nАҚШ президенти Дональд Трамп Барак Обамани Гуантанамо турмасидан юздан кўпроқ экстремистларни озод қилгани учун танқид қилди. Трампнинг айтишича, бу маҳбуслар яна жанг майдонларига қайтишган. Бу ҳақда Трамп твиттерда маълум қилди.\n"Обама маъмурияти томонидан Гуантанамодан озод қилинган 122 нафар тажовузкор маҳбус яна жанг майдонларига қайтган. Яна бир даҳшатли қарор", деб ёзган Трамп.\n6 март куни АҚШ мудофаа вазирлигининг расмий вакили, ҳарбий-денгиз кучлари капитани Жефф Дэвис 2 март куни америкалик ҳарбийлар томонидан Ямандаги нишонларга зарба берилган вақтда "Арабистон яриморолидаги Ал-Қоида" террорчилик гуруҳининг жангариси, Муҳаммад Тахар каби маълум бўлган Ёсир ал-Силмий ўлдирилганини маълум қилди. Пентагон вакилининг айтишича, бу жангари 2002-2009 йилларда АҚШнинг Гуантанамо ҳарбий базасидаги турмада сақланган, сўнгра озод қилиниб, Яманга депортация қилинган.\nАҚШ Яман Барак Обама Гуантанамо


Муҳокамалар мавзуси мавсумийми? - Zamin.uz\n08:00 / 27.10.2018\nМуҳокамалар мавзуси мавсумийми?\nМадридда «Реал», Тошкентда «Пахтакор» мезбон бўла туриб, рақибга ютқазди. Гарчи мазкур икки мағлубият асосий мавзу саналсада, мулоҳазаларимизни Эктор Купер қайта-қайта такрорлаган бир фикрга муносабат билдириш асносида бошламоқчимиз.\n«Терма жамоада ҳеч ким, ҳаттоки, менга ҳам жой кафолатланмаган!» - бу аргентиналик мутахассисга тегишли фикр. Бир қарашда, мутлақ ҳақиқат каби янграйдиган хулоса. Лекин шу гап сабаб, бир қатор футболчиларга терма жамоа эшиклари ёпилиб қолиши мумкин. Мухлисларда табиий савол туғилади: «Нима учун?»\nГап шундаки, ҳар бир футболчи Эктор Купернинг қатъий қоидасини ўзича, табиатидан келиб чиқиб баҳолайди. Аслида эзгуликни кўзловчи бу талаб қайсидир ўйинчига акс таъсир кўрсатса, бундан ажабланмаслик керак. Қаранг, бош мураббий ҳаттоки, асосий таркибнинг ўзаги ҳисобланадиган футболчилар ҳақида ҳам гапиришни истамаяпти.\nБу яхшими ёки ёмон? Ушбу саволга терма жамоамиз тарихи бир қадар ойдинлик киритади. Миржалол Қосимов фидоий футболчи сифатида ҳамиша жамоадошларига ўрнак кўрсатган ва тез-тез алмашиб турган мураббийларнинг турли талаблари унинг фаолиятига салбий таъсир қилмаган.\nБугун миллий жамоамизда Одил Аҳмедов шундай улуғвор миссияни бажармоқда. Бундай футболчилар фаолиятида аввало, ўзларига тегишли ички талаблар, ёндашувлар муҳим ўрин тутади. Улар ҳар доим футбол ва мухлислар ҳурматидан майдонга тушадилар, севимли ишлари воситасида эл-юрт-ни шарафлашга интиладилар.\nБошқача айтганда, мураббийлар ва уларнинг талаблари ўзгараверади, аммо Одил Аҳмедов каби футболчи юксак масъулият туйғусида собит қолаверади. У машғулотларда, уйда, клуби сафида майдонга тушганида, еврофутболни томоша қилаётганида, борингки, ҳар бир жабҳада терма жамоани ўйлайди, мураббий талабларини унутмайди, унутолмайди.\nДемоқчимизки, терма жамоамиз сардори Эктор Купер талабларини ҳам тўғри тушунади. Бироқ бошқаларчи? Терма жамоа биргина Одил Аҳмедовдан иборат эмаслигини назарда тутсак, бу савол кишини ўйга толдиради...\nЎз ишига профессионал қарашда еврофутбол талаблари даражасига кўтарилмаган муҳитда ўйинчилар, хусусан, терма жамоа аъзоларига нисбатан индивидуал ёндашув эҳтиёжи мавжуд. Акс ҳолда, мухлислар кутган айрим футболчилар терма жамоада кўриниш бермайдилар.\nФикримизча, ҳозирданоқ шундай ҳолат кўзга ташланмоқда. Ҳар нима деганда ҳам, Эктор Купер мавсум якунлангунга қадар Суперлига клублари таркибидаги футболчилардан ўзига зарурларини саралаб олишга мажбур.\nКейин унда бундай имконият бўлмайди, яъни «Терма жамоада ҳеч кимга жой кафолатланмаган» қабилидаги эскириб бораётган хулоса ўз маъносини йўқотади. Умуман олганда, терма жамоа ёки клуб бўлсин, таркибга футболчи танланаётганда, қарс икки қўлдан чиққани маъқул.\nБунинг энг ёрқин намунаси - Зайниддин Зидан ва Криштиану Роналду бирлиги. Икки қанотсиз қуш каби учолмай қийналаётган «Реал» шу хулосанинг аксини тасдиқлайди. Ла-лига муҳитида тарбияланган ва шу сабаб аввалига Станислав Черчесовга маъқул келмаган Денис Черишев кейинчалик Россия терма жамоасига қандай фойда келтиргани ҳамон кўпчиликнинг ёдида.\nВалерий Лобановский шахсий қарашларидан устун тургани учун инжиқ Александр Заваров ва Игорь Белановдан топ-футболчиларни тарбиялай олганди. Бу каби мисоллар футбол ҳаётида кўп учрайди ва Эктор Купер ҳам шу йўлдан борса, терма жамоамиз кутганимиздан зиёда ютуқларга эришади. Булар шунчаки, шахсий хулосамиз, холос, албатта.\nМайли, Эктор Купер «Ўйнамаганга ўрин йўқ!» тамойили билан бўлса ҳамки, терма жамоамизни ғалабалар сари етаклайверсин. Энг асосийси, Осиё кубогидан сўнг «Ўйлаганларим амалга ошмади!» дея юртимиздан жўнавормаса, бас.\nЧунки бирламчи ҳолатда унинг қатъияти ва ташқи таъсирлардан холи эканлиги терма жамоамизга наф келтирмоқда. Иккиламчи ҳолатда, яъни кучли рақиблар билан расмий баҳслардаги аёвсиз курашда Эктор Купернинг терма жамоамизга таъсири қандай сезилиши эса вақт ҳукмига ҳавола. Ушбу мулоҳазалар - ички хавотирлар маҳсули.\nТаъкидлаш жоиз, ички хавотирлар наинки терма жамоамиз, балки етакчи клубларимиз - «Локомотив» ва «Пахтакор»га ҳам тааллуқли. Мавсум давомида кузатдик, «Бухоро» агар астойдил ўйнаса, «Пахтакор»ни, «Металлург» эса «Локомотив»ни қийнаб қўйишга қодир. Ҳолбуки, Бухоро ва Бекобод клубларининг ҳозирги ҳолатию, мақсади барчага аён. «Пахтакор» ва «Локомотив» эса катта эҳтимол билан ОЧЛда футболимиз шаънини ҳимоя қилиши керак. Бироқ ҳар икки клубнинг ҳозирги савияси очиғи, Осиё футболидаги максимум даражадан анчагина орқада.\nЎткинчи ўйинларнинг камлиги «шерлар» ва «темирйўлчилар»нинг ҳақиқий савиясини юзага чиқармоқда. Хўш, Шота Арвеладзе ва Андрей Фёдоровнинг мураббийлик салоҳияти ОЧЛ гуруҳ босқичидан чиқишга ярайдими? Кучли таркиб боис, Суперлиганинг бошқа жамоаларидан устунликни таъминлаётган мураббийларнинг асл моҳияти - маҳоратини қачон амалда кўрамиз? Қўполроқ оҳангда бўлсада, айтайлик, туянинг думи ерга теккандами? Мухлислар қачонгача дербилардаги рақобатдан роҳатланиш билан кифояланишади? Йўқ, бунақаси кетмайди. Мухлислар ОЧЛ ҳудудларини зир титрадиган клуб футболини ҳам соғинишди аллақачон. Тўғрироғи, улар муҳокамасидаги мавзуларни энди Осиё кубоги ва ОЧЛгина янгилашга қодир.\nУнгача Одил Аҳмедов мақтаган чимда енгилиб, баҳона тополмаган Шота Арвеладзе, нимагадир айнан «Локомотив»га қарши яхши ўйнолмаган Жалолиддин Машарипов, голга айланган жаримани белгилаган Равшан Эрматов, ҳакамни ҳақоратлагани учун «Пахтакор» мухлисларини жазоламаган мутасаддилар танқид остига олинаверади. Асослими ёки асоссиз - танқид тўқмоғи ЎФА ва ПФЛнинг тошдек қаттиқ бошига тушаверади. Таъбир жоиз бўлса, футболимиз ўз қобиғи ичра ўралашаверади.\nНима деб ўйлайсиз, футболимиздаги танқиддан тубан мавзулар қачон янгиланади? Нима, муҳокамалар мавзуси футболимизда ҳам мавсумийми?\nМанба: interfutbol.uz “Замин” янгиликларини “Twitter”да кузатиб боринг\nЭктор Купер бугун 63 ёшни қаршилади\n16-11-2018, 13:35, Спорт\nЭктор Купер: "Рақибларимизнинг ўйинларини ўрганиш учун мутахассисларимизни юборамиз"\n15-10-2018, 13:50, Спорт\nЭктор Купер Ўзбекистон МТЖ таркибини кескин ёшартирмайди\n30-09-2018, 06:00, Спорт\nЎзбекистон МТЖ 22 августдан бошлаб Тошкентда йиғинга киришади\n14-08-2018, 10:27, Спорт\nЭктор Купер: «Ўзбекистонга келишимда давлат раҳбарининг ҳам ҳиссаси бор»\n7-08-2018, 08:02, Спорт\nКападзе хорижлик мураббий штабида қолиши керакми?\n28-07-2018, 01:12, Спорт\nЯнгиликлар » Спорт » Муҳокамалар мавзуси мавсумийми?


Бугун Артета - Гвардиола қарама-қаршилиги: АПЛ жадвалини унутинг! (превью)\n22 декабрь, 2020, 22:43\nТеглар:Арсенал | Манчестер Сити | Англия Лига кубоги\nАртетага ўз салоҳиятини исботлаш учун сўнгги имкон берилаётган бўлиши ҳам мумкин.\nЎтган мавсумда қўлга киритган титуллари билан кўп нарсаларни исботлашга қодир эканлигига шаъма қилган Микель Артета учун куз омадсиз ўтди. Ҳа, клуб раҳбарияти ундан ҳозирча натижа талаб этмаслиги аниқ. Лекин бу Премьер-лигада аутсайдерлар қаторида юриш учун ваколат бермайди. “Эвертон”дан учралган мағлубият билан “канонирлар” кетма-кет 7-беллашувни ғалабасиз якунлади. Жамоа айни дамда турнир жадвалининг 15-поғонасини банд этиб турибди. Аммо бу бошқа мусобақа ва ўзгача атмосфера. Лекин буни энг аввало “Арсенал” футболчилари тушуниши лозим.\n“Манчестер Сити” эса ўз олдига қўйилган вазифаларни янада аниқроқ белгилаб олиб, ривожланишда давом этмоқда. Кетма-кет ўйинларда Пеп шогирдлари камоли ишонч билан ғалаба қозоняпти. “Қуруқ ўйин”лар сонининг тобора ортиб бораётгани испаниялик мутахассисни қийновчи энг катта муаммонинг бартараф этилганини англатади. Гвардиола жамоалари лига типида ўтувчи мусобақаларда у қадар катта қийинчиликка учрамайди. Аммо бугун Англия Лига кубоги баҳсида “шаҳарликлар”га ўзларидан каттароқ тарих ва мухлислар армиясига эга клуб рақиб бўлади. Плей-офф босқичи ҳар бир жамоага кутилмаган ҳолатларни тақдим этиши мумкин.\nМуҳим ўйин олдидан жамоаларнинг ҳолати қандай ва уларда қандай ўзига хос жиҳатлар мавжуд.\nБу мавсум “Арсенал”да ҳеч бир чизиқ ўз даражасида ўйнай олмаяпти. Бир тарафдан Артета ўтган мавсум якунида ҳам лигада айтарли иш бажара олмаганди. Кубокда ғалаба қозона олмаган тақдирда, халқаро майдондан қуруқ қолиши аниқ эди. Испаниялик мутахассис жамоасини плей-офф типидаги мусобақаларга яхши тайёрлай олмоқда. Бугун ўйиннинг асосий вақти ва қўшимча бўлимлар дуранг билан тугагудек бўлса, жамоалар пенальтилар сериясига мурожаат этишга мажбур бўлади. Нимчорак финалда айнан “футбол лотереяси” “тўпчилар”нинг “Ливерпуль”дан устун келишига сабабчи бўлганди. Бошқа тарафдан, Клоппга Лига Кубогига жиддий қарашни ўргатишдан кўра, шерни қўлга ўргатиш осонроқдек туюлади. У ўзининг таваккалдан иборат тактик ишланмаларини айнан мана шу турнирга сақлаб қўяди, чоғи. Майли, бу бошқа мавзу.\n“Канонирлар” Пьер-Эмерик Обамеянг ўйинига шу қадар боғланиб қолганки, мана у бирор фойда келтира олмаётган пайтда клубнинг ишлари ҳам орқага кетмоқда. Сўнгги турда у бироз ўзига келгандек кўринди. Автогол таъсир қилди, шекилли. Аммо биргина голи “Эвертон”ни таслим этишга етмади. Бугун Томас Партининг майдонга тушиши сўроқ остида. У ҳам мавсум бошида ўзидан кутилган умидларни батамом пучга чиқарди. Томасни кучли қилиб турган жиҳат Симеоненинг услуби эканлиги ойдинлашиб қолди. Унда Канте сингари бир ўзи жамоа ўйинини назорат қилиш қобилиятлари мавжуд эмас экан. Парти зўр футболчи, қачонки унинг шериклари ҳам зўр ўйнаса!\nАртета эса мажбурликдан Муҳаммад Элненининг хизматларига мурожаат этмоқда. Бугун дисквалификация сабаб Гранит Жакани майдонда кўрмаймиз. Муаммоли “Арсенал”да сардорда ҳам барчаси жойида эмас!\nБугун ушбу клуб сафидан Эдди Нкетияни кузатиш анча қизиқ кечиши мумкин. Жамоадаги бошқа ҳужумчилар жароҳат ва беқарор ўйин билан курашиб юрган бир пайтда ёш футболчи асосий таркибга муносиб эканини исботлаб кетиши мумкин.\nТахминий таркиб: Лено, Тирни, Габриэль, Холдинг, Сака, Себальос, Уиллок, Мейтленд-Найлз, Обамеянг, Нкетия, Пепе.\n“Манчестер Сити” бош мураббийи билан шартнома узайтиришда асосий бандни УЕФА Чемпионлар Лигаси этиб белгилади. Бир тарафдан, энг бошиданоқ “шаҳарликлар” эгалари Пепга ЕЧЛ бош совринини олиб беришни вазифа, деб белгилаган. Ушбу йиллар мобайнида қанчалик яқин келмасин, “Сити” Чемпионлар Лигасини ҳар хил сабаблар билан тарк этаверди.\nГвардиола Лига кубогини ўз мусобақасига айлантириб юборишга эришган. Амалдаги чемпионлар 1518 кундан буён Лига кубогидан чиқариб юборилмаётган экан. Ўзаро ўйинлар нисбатига кўра, тушунарлики, “тўпчилар” устунликка эга. Умумий 201 та учрашувнинг 98 таси “Арсенал” фойдасига ҳал бўлган, 58 тасида манчестерликлар зафар қучган.\nПеп Гвардиола жамоасида бир нечта йўқотишлар мавжуд. Аммо бу уларнинг натижасида баҳона бўла олмайди. Зинченко, Льяпорт, Гарсия ва Жезуснинг йўқлиги ўйинга у қадар катта таъсир кўрсатмаса керак.\nТахминий таркиб: Эдерсон, Менди, Аке, Диаш, Уокер, Фернандиньо, Гюндоган, Де Брюйне, Стерлинг, Маҳрез, Агуэро.\nМикель Артета: “Лигадаги натижалар ушбу турнирда таъсир этмаслигидан биз ҳам умидвормиз. “Лестер” ва “Ливерпуль”гача ҳам 2 та қийин рақибни мағлуб этишга муваффақ бўлгандик. Бугун ўз уйимизда ўйнамоқдамиз, “Уэмбли”га яқинроқ турибмиз. Биз мана шу каби ўйинларда ўсишга эришамиз.\nМен ўзимиз билан бўлиб ўтган воқеаларни тўғри қабул қилмоқдаман. Муваффақиятсизликлар доим ғалабаларингиз билан ёнма-ён юради. Мен ҳеч қандай босимни ҳис қилмаяпман. Раҳбарият мени тўлиқ қўллаб-қувватламоқда”.\nПеп Гвардиола: “Мавсум бизга қандай натижалар тақдим этишини билмайман. Биз ўйиндан ўйинга ўтиб борамиз, холос. Ҳар бир учрашувда ўз меҳнатимизга яраша натижалар қайд этамиз. Ҳозир бизни Лига кубогида “Арсенал” ва АПЛда “Ньюкасл” кутиб турибди. Биз рақибларимиз ҳақида узоқ ўйлаб ўтира олмаймиз.\nМолиявий қийинчиликлар бутун футболга таъсир кўрсатган, биз бундан мустасно эмасмиз”.\nАртета Гвардиолага қарши ҳар қандай учрашувда имкониятга эга. У ўз устози нималарга қодирлигини билади ва унинг услубидаги камчиликлардан хабардор. Ўйинда тўп назоратини қўлга олган жамоа ютиб кетиши осон кечади. “Арсенал” учрашувнинг дастлабки дақиқаларида ўз имкониятларини излашга уруниб кўради. Дастлабки 30 дақиқа ичида руҳий устунликни бой бериб қўйган тақдирда, “канонирлар” қайта ўзларига кела олмай қолиши мумкин.\nҲар қандай ҳолатда ҳам, бизни бугун Англиянинг энг шиддатли қарама-қаршиликларидан бири кутиб турибди.\nФото АПЛ. "Манчестер Сити" ва "Арсенал" иштирокидаги ўйинлар таркиблари маълум қилинди\nФутбол | 25 январь, 2021, 21:50\nАГМК Элгужа Григалашвили, Арсланмират Аманов ва яна 6 футболчи билан хайрлашди\nФутбол | 25 январь, 2021, 21:01\nАГМК 2 карра Ўзбекистон чемпиони ҳамда кубок соҳиби билан янги шартнома имзолади


Хави ўз фалсафаси, дунёдаги энг яхши мураббий, Мессининг камчилиги ва Златан ҳақида\nПайшанба, 13 Июн\nХави май ойида ўз фаолиятини якунлаб, «Ас Садд» клубида бош мураббий сифатида иш бошлаганидан хабарингиз бор. Мавсум якунлангач, у Мадридга келди ва квалификациясини ошириш бўйича мураббийлик курсларида қатнашмоқда. Россиялик журналист Евгений Савин ўзининг «КраСава» ютуб-канали учун машҳур футболчидан интервью олди.\n— Нега мураббийлик фаолиятингизни Қатарда бошлашга қарор қилдингиз? Нега масалан, Гвардиола каби «Барселона Б»да эмас?\n— Оиламга Қатар жуда ёқади. Агар ҳозир «Барселона Б»га борсам, у ерда мендан кўп нарса кутишларини биламан. Умуман мени Пеп Гвардиолага қиёслашлари ёқмайди, у ахир дунёнинг энг зўр мураббийи, мен эса, энди бошлаяпман. Ўйлашимча, нолдан бошлаш учун Қатар жуда яхши вариант.\n— Таниқли футболчилардан яна кимлар бу ерда сиз билан ўқишяпти?\n— Узоққа бориш шарт эмас – Алберт Риерадан жуда яхши мураббий чиқиши мумкин. У билан бир партада Луис Гарсия ўтиради, у ҳам яхши тренер бўла олади. Хаби Алонсо, Вальдес, Рауль, Сальгадо... Умуман, орзулар жамоаси йиғилган дейишим мумкин. Дарвоқе, биз билан икки қиз ҳам бор, улар ҳам эплаб кетишига ишонаман.\n— Хави жамоаси қандай футбол ўйнайди?\n— Умумий ғоя – сўнгги 10-15 йилдаги «Барселона» ва Испания. Тўпга эгалик қиламиз, ўйинни назорат қиламиз, юқори прессинг қўллаймиз. Мен Кройф фалсафасини тушунаман, бу мен учун асосий йўналиш. Кейин, Райкаард, Гвардиола, Ван Гаал, Энрике, Арагонес – бу мураббийларнинг барчаси билан ишлаганман, менга ёққан услубда рақибдан устунлик қилганмиз. Мен учун муҳими, рақиб умуман тўпга эга бўлмаслиги керак. Агар тўп сенда бўлса, ғалаба қозониш учун имконият ҳам катта бўлади.\n— Сиз билан ишлаган энг зўр мураббий ким?\n— Мен Луис Арагонес ва Пеп Гвардиоланинг қоришмасини айтган бўлардим. Арагонес – жамоани бошқариш борасида, Пеп эса, тактик томондан тенгсиз.\n— Сизга қарши тўп сурган энг зўр футболчи?\n— Улар кўп. Масалан, Роналдони эслайман, ҳақиқий феномен эди. Криштиану Роналду, Зидан, Бекҳэм... Фигу билан бирга ўйнаганмиз, кейин эса, «Реал»да эканига кўникишга тўғри келди. Яна Роберто Карлос, Скоулз, Руни... Бенитеснинг «Ливерпуль»и, Моуриньонинг «Челси»си ҳам кучли эди.\n— Мессидан ташқари, сиз билан ўйнаган энг яхши футболчичи?\n— Айтиш қийин... Мен доим айтаман, майдон марказида Бускетс, Иньеста ва Месси билан бирга ўйнаганимда мазза қилганман. Бу учлик мен учун дунёдаги энг яхши футболчилардир. Уларнинг ўрнига бирорта яхшироқ футболчини тасаввур ҳам қила олмайман. Албатта, яна Пуйоль, Вальдес, Пике ҳам бор. Биз ажойиб жамоа эдик.\n— Агар Месси билан эмас, балки бошқа жамоада ўйнаганингизда «Олтин тўп»ни ютишингиз ҳам мумкин эди, нима дейсиз?\n— Мессисиз биз бу совринларни юта олмасдик ва балки мен «Олтин тўп» номзодлари ичида ҳам бўлмасдим. Ахир ҳаммаси жамоага боғлиқ, ҳатто Месси ҳам бирор нимани ютиши учун кучли жамоадошларга муҳтож. Кўпинча, «Барселона»нинг ўйини қовушмаганда, Месси ҳам ҳеч нарса қила олмайди. Жамоа – энг муҳими. Аммо агар бизда Месси бўлмаганда, биз ўша финаллар, ярим финаллар, чемпионатларни юта олмасдик.\n— «Барселона»да доим иқтидорли футболчилар бўлган. Ўз салоҳиятидан фойдалана олмай, суперюлдуз бўла олмаган бирор исмни айта оласизми?\n— Мен бир йигитчани айтиб беришим мумкин, уни кўп интервьюларда тилга олганман. У биз тенгқур эди, биз билан бир авлод эди. Марио Росас. У кейинчалик биринчи дивизионда ўйнаб юрди, лекин бизнинг давримизнинг Мессиси бўлган. Баъзи сабабларга кўра, кейин ўша даражага чиқа олмади. Афсус, мен учун у умуман бошқа даражадаги футболчи эди.\n— Златан ўз китобида сизлар ҳақингизда ёзиб, Иньеста, Месси ва сизни Гвардиоланинг мактаб ўқувчиларига ўхшатганди. Ибраҳимович «Барселона»да ўйнаган энг зарарли футболчимиди?\n— Йўқ, Златан – яхши йигит, характери ҳам оғир эмас. У билан яхши мавсум ўтказганмиз, чемпионатни ютгандик. Мен у билан жуда яхши муносабатда эдим, унинг бошқалар билан уришганини ҳам эслолмайман. У ҳазилкаш, самимий ва жуда оддий гаплашади. Мураббий билан муносабати, бошқа ҳикоя. Златан баъзи ўйинларда асосий таркибга киритилмасди – бу унинг мураббий билан ўртадаги ишлари. Мен фақат футболчилар билан муносабати ҳақида айтишим мумкин.\n— Мессининг бирор камчилиги борми?\n— Билмадим. Балки у ўзига нисбатан ҳаддан ташқари талабчандир. Бу унга ёрдам беради, лекин баъзида ортиқча босимга ҳам сабаб бўлади. У – даҳо, албатта, талабчанлик ҳам бунинг бир қисми.\n— Сиз тўрт марта ЕЧЛ, жаҳон ва Европа чемпионатини ютдингиз. Бирор нарсадан афсус қиласизми?\n— Менимча, бизнинг авлод «Барселона» билан янада кўпроқ ЕЧЛ кубогини қўлга кирита оларди. Биз шу даражада рақиблардан устунлик қила олганмизки, бемалол яна бир неча марта чемпион бўлишимиз лозим эди. Ҳозир қараб турсам, жамоалар кучи тенглашгандек, лекин ўша пайтларда «Барселона» тотал устунликка эга эди. 4 ЕЧЛ – бу кам, биз бир нечта совринни бой бериб қўйганмиз.\n— «Ливерпуль» «Барселона»ни 4:0 ютишига ишонган бўлармидингиз?\n— Мен кўпроқ биринчи ўйинга эътибор беришингизни истардим. Ўша ўйин натижаси бироз алдамчи эди. Йирик ҳисоб қайд этилган бўлса-да, «Барселона» ўйин тизгинини қўлида ушлаб турмаганди. «Энфилд»да эса, «Барселона»га бироз омад етишмади, агар ҳисоб 1:1 га айланганда, ҳаммаси бошқача бўлиши ҳам мумкин эди. Аммо биз ўйинни назорат қила олмадик. «Барселона» тўпсиз қолганида жуда қийналади. «Ливерпуль» сафарда ҳам, уйида ҳам ўйинни бошқарди.\nТони Кроос: «Лопетегининг «Реал»дан истеъфога чиқарилгани менга қаттиқ таъсир қилган»\nКике Сетьен: «Барселона» ҳалигача товон пулини тўлагани йўқ»\nЛа Лига. «Севилья» сафарда «Алавес»ни енгиб, 4-ўринга чиқди ва бошқа натижалар\nМесси «Барселона»да илк бор «қизил» олди. Бунга қандай реакция бўлди ва у қанча вақтга дисквалификация қилинади


“Ҳуррият” газетаси (18.01.) янги президентнинг сўнгги вақтлардаги чиқишларидан илҳомланиб, “Чапани чапдан турганда” (рукннинг номи) нималарни айтиб юбориши мумкинлигини ҳукуматга кўрсатиб қўймоқчига ўхшайди.\nШу рукн остида фельетонсимон мақолалар эълон қилмоқ шижоатида йўлга тушган бош муҳаррирга пахта қўйиш ниятида (яхши маънода) бўлганлар навбатга ёзилишини сўраймиз…\nЭнди биз зўрга пахта қўялар пешма-пеш ҳамма зиналару босқичларда бири бирига жой бермай, бир-бирининг устидан босиб, деҳқон етиштириб берган пахтани экспортга юборишнинг ўрнига катталарнинг (….)га босишга ўрганмаган журналистларнинг мақоласини кутамиз, деган иддао кўрингандек бўлди бу рукн ортида.\nЯъниким, газета халқнинг дарди очиқ ёзилган муаммоли мақолаларни кутамиз, демоқчи бўлгандек ишора берди.\nҲозирча газета истеҳзони шўролар даврида бир вазир машҳур Чингиз Айтматовнинг “Оқ кема” асарини тушунмай: “Мен ўқиб тушунмаган китобни ўқувчилар тушунармиди”, деб мактаб кутубхоналари учун сотиб олинадиган китоблар рўйхатидан ўчириб ташлаганини эслаб ўтади.\nКейин эса бу йил газетанинг обуна (мажбурий обуна бўлиниши шарт бўлган газеталар) рўйхатидан ўчириб ташланганини илинтирган муаллиф бош муҳаррирга маслаҳат беради.\nТўғридан тўғри кўрсатмайди, аммо жамиятдаги муаммоларни ур, ўшанда ҳурмат топасан, обуна ҳам жойига тушади, деб бош муҳаррир тимсолидаги дўстига мурожаат этади.\nГап орасида муаллиф газ муаммосини қистириб ўтади. Сирдарёда газ йўқлигини айтар экан, бош муҳаррирга қарата: “Сенга ўхшаган хонада ўтириб мақола ёзадиган дўстларимга кўзимга чалинган ана шундай нуқсонлар ҳақида ёзиб, ҳаётда нималар бўлаётганини етказиб туришни дилимга туйиб қўйдим”, дейди.\nМақолада бош муҳаррирнинг юқоридаги гапларга жавоби ҳам эълон қилинган. У муаллифга “мужик”ча мурожаат этар экан, бўлар-бўлмас гапларни эмас, асосли гапларга таяниш, яъниким ишни эҳтиёткорлик билан бошлаш заруратини эслатади.\n“…осмонга тош отиб ўйнама, биттаси бўлмаса, бошқаси қайтиб келиб, бошингни ёради”, деб мулоҳаза қилади бош муҳаррир афтидан шу пайтгача тутиб келган йўли тажрибасидан келиб чиқиб.\nСўнг у нафақат ўз дардини, республикадаги аксарият газеталарнинг муаммосини дастурхон қилади: “…биргина обунадан тушадиган тушумга қараб қолганмиз. … қалами найзадай журналистларни ижодий сафарларга жўнатишга қуриб етмайди… Кимнингдир қўлига қарам бўлса, ёзгани ҳам шунга яраша бўлади. Буни биласан, “Еган оғиз уялар”.\nМана шу икки-уч қатор гапда бугунги ўзбек журналистикасининг ёзуғи битилган. Бунинг учун “Ҳуррият”ни мақтасак, эркин журналистиканинг устидан кулган бўламиз.\nЛекин янги президентнинг ғайрат-шижоатидан, сўнгги вақтларда халқимизга улашаётган ишончидан келиб чиқилса, ўзбек журналистикаси ҳам бу жараёнга қўшилишга уринишидан балки қувониш керакдир, деган ўйга ҳам боришингиз мумкин.\nШунга қарамай, бир нарсани эсдан чиқармайлик: ҳукумат чизиб берган доирада ўйнаш (журналистика маъносида) “оқ теракми, кўк терак” ўйнаш эмас. Чунки болаларнинг бу ўйинида озми-кўпми адолат бор.\n“Ҳуррият”нинг чапаниси айтадиган гаплар ҳам ҳар доим халқнинг кўнглидаги айтмишлар бўлса, бош муҳаррир “обунадан тушадиган тушумга қараб қолганман, журналистларимни ижодий сафарларга жўнатишга қурбим етмайди”, деб ёзғиришига ҳожат қолмайди.\ndata-title="“Чапани” ишга киришди" data-description=""Ҳуррият" газетаси (18.01.) янги президентнинг сўнгги вақтлардаги чиқишларидан илҳомланиб, "Чапани чапдан турганда" (рукннинг номи) нималарни айтиб юбориши мумкинлигини ..." data-image="https://eltuz.com/wp-content/uploads/2016/12/rasm2071-1.jpg" data-url="https://eltuz.com/asosiy-mavzular/198536/" data-services="facebook,odnoklassniki,twitter,telegram" data-counter="ig">\nКелинни интернетда сазойи қилган тўдадан фақат куёв жазоланди\n1 февраль куни Урганч шаҳри фуқаролик суди келинга бокира чиқмаганлик айбини қўйиб, уни видеога олиб, интернетда сазойи қилган бир ...


Facebook ва Аросат чангалзорлари ҳақида « Ўзбекистон Халқ Ҳаракати\nМен ҳар сафар Фасебоокдаги саҳифамни очганимда мана шу сатрларим битилаётган ойначада бир савол туради. У мендан шведчалаб (чунки сайтим швед тилида очилади) “Vad gör du just nu? яъни “Сен ҳозир нима қилаяпсан?” деб сўрайди мендан. Агар ҳеч нарса қилмай, дангасалик қилиб, бошқаларнинг мақолалари, сурат ва изоҳларини ўқиб ўтирган бўлсам, у аввалига индамайди.\n13 July 2011 - 8:55\nБу ердаги сурат ва мақолаларни кўриб бўлиб, энди чиқиб кетмоқчи бўлсам у шартта мени қўлимдан ушлаб :”Ҳей, сен қаёққа қочаяпсан? Сомсани пулини тўламайсанми?” деб қолади 🙂\nМен унга “Ия, қачондан бери бу ердаги нарсаларни ўқиш пуллик бўп қолди?” десам У:” Ҳах! Оласан бепул нарсани! Бу дунёда ҳамма нарса пул туради, ҳар бир нарсани ўз ўлчови, ўз баҳоси ва ўз нархи бор. Чучварани хом санамада энди!” деб менга танбеҳ беради.\nМен уни гапларига қўшиламан. Ҳақиқатан, бу ерга киргандан сўнг бирор савоб иш қилмасдаан чиқиб кетсанг гуёки у орқангдан ҳай ҳайлаганича қолиб кетадигандек…\nКелинг, унинг ҳам сазаси ўлмасин, бир нарса ёзай бу ерга. Ёзаман десам миллионта масала бор аслида…Аммо уларни ичида ҳеч мени қўлим тегмаётган бир нарса бор. Бу масала мени анчадан бери уйлантириб келади. Аслида бу ҳақда илгари қисман бўлсада ёзганман аммо ҳозир ўша гапларимни аниқроқ ёзмасам бўлмайдиганга ўхшаяпти.\nБу аросатда қолганлар ҳақида. Одам дегани ҳаётда аросатда қолмасин экан. Агар у аросатда қолса, кейин ўша ерларда, яъни аросатнинг уйдим чуқурларию тор кўчаларида, жангалак босган ботқоқларию чиғаноқ босган ўрмонларидан чиқа олмай, бир умр сарсон ва саргардон бўлиб юраверар экан ундай одамлар.\nАросатда қолганларга на ота онанинг, на дўсту биродарнинг ва на ҳаётнинг аччиқ ўгитлари ёрдам бермас экан.\nИнсонлар эса уларга гоҳ нафрат билан, гоҳ қизиқиш билан, айрим соддалар эса ҳатто ҳурмат билан қарашар экан.\nАросатда қолганларнинг асосий касаллиги – бу уларнинг яхши инсонлар даврасида ўзларини ёмон сезишлари экан. Сабаби- бир томондан яхши инсонлар тезда уларнинг асл ниятлари ва кирдикорлари англаб, уларга жамоаларга бош бўлишдек масъул ишларни бермаслиги бўлса, иккинчи томондан у инсонлар ўсиб ўлғайгани сари етук инсонлар даврасига кира олмай сарсон бўлар эканлар.\nЮраги тоза инсонлар ўз мағлубиятларидан тўғри хулосалар чиқариб, энг аввало айбни ўзларидан изласалар ва уларни топгач, қайтадан янги ишга бош уриб, ниҳоят ғалабага эришсалар, юрагида кири бор, аросатда қолган бандалар мағлубиятнинг сабабларини бошқалардан излар эканлар ва демак ўзларини тузатиш имконидан маҳрум бўлиб, қайта ва қайта ўзларининг чангалзорларига ўрмалаб кетар эканлар.\nҚуруқ гапдан қуруқ ўтин яхши дегандек, бир иккита фактлар ҳақида, аниқроғи ана ўша Аросат чангалзорларида адашиб юрганлардан иккитаси ҳақида сўз юритай. Улардан бири янги дунё деган сайтни, иккинчиси замондош деган сайтни бошқаради. Бир қарасангиз улар ўткир бир мақолани ўз саҳифаларига қўядилар, бир қарасангиз ана ўша ўткир фикр соҳибига қарши бозорчи шаллақи одамлар ёзган бошқа нарсани қўядилар.\nАгар сиз уларга “Ҳей, барака топкур, нега шундай яхши мақолага қарши қаердаги шаллақиларнинг фикрларини чоп этаяпсиз?” десангиз улар сизга “Биринчидан Сўз эркинлиги шуни тақозо қилади. Иккинчидан у шаллақи эмас балки фан доктори, у фалончи машҳур одам ва унинг ҳам ўз фикрини айтишга ҳаққи бор!” деб сизга ақл ўргатади. Шунга айтса керакда “Дангасага иш буюрсанг у отангдан яхши маслаҳат беради” деб.\nАйнан ана шундай муттаҳамлик туфайли Ғарбдаги айрим аросатда қолган муттаҳамлар халқ эътиборига тушиш учун, ўзларининг ҳеч ким олмайдиган газета ва суратларини сотиш учун сўз эркинлигини баҳона қилиб бирлари Муҳаммад Алайҳисаломга қарши турли туман карикатуралар чиздилар, икккинччилари уларни ўзларининг алмисоқдан қолган газеталарида чоп этдилар, учинчилари эса сўз эркинлигини баҳона қилиб Қуръони каримга ўт қўйдилар.\nОҳир оқибатда бундай шумликлар Аллоҳ таоло яратган икки қавми ўртасида азалдан ёниб турган зиддият оловига яна мой сепилишига ва уни янада гуриллаб ёниб бу қавмларнинг бир бирларига душманлик ва қаҳру ғазаблари кучайишига сабаб бўлдилар…\nХулласи калом, аросатда қолганларнинг ҳам миллати йўқ бўлмас экан.\nУлардан қутилишнинг ягона воситаси уларни инкор этиш экан холос, улар нима деб алжирашларидан қатьий назар.


Суперлига клублари директорлари "Эвертон" ва "Арсенал"да малака оширишади\n3 февраль, 2018, 23:05\nХабарингиз бор бундан аввалроқ Ўзбекистон футбол ассоциацияси биринчи вице-президенти Умид Аҳмаджонов Англияга ташрифи давомида мамлакат футбол ассоцияцияси раҳбарияти билан учрашгани ва келгусида икки ташкилот ўртасида ҳамкорликни йўлга қўйишга ҳамда ўзаро тажриба алмашиш борасида икки томонлама келишувга эришган эди.\nУнга кўра Ўзбекистон Суперлигасида иштирок этувчи жамоалар директорлари Англиянинг “Эвертон” ва “Арсенал” каби етакчи клубларида тажриба алмашишлари ва ўз малакаларини оширишлари мумкин.\nЎФА расмий сайтининг хабар беришича бугун ушбу ҳамкорлик доирасида илк келишув амалга оширилди. Жумладан, “Локомотив”, “Насаф”, “Пахтакор” “Бухоро” ва “Бунёдкор” клублари директорлари март ойида Англиянинг “Эвертон” клубида малака оширишади. Клублар раҳбарлари “Эвертон”га ташрифи давомида у ердаги инфратузилма ва шароитлар, футбол соҳасида Англияда қўлланилаётган янги технологиялар борасида тажриба тўплайдилар.\nАйни дамда мамлакатимизнинг яна бир неча жамоалари вакилларини “Арсенал” клубига малака оширишга юбориш борасида музокаралар олиб борилмоқда. Шунингдек, клублар директорларини Голландиянинг “Аякс” клубига ҳам юбориш борасида музокаралар кетяпти. Бу борада, ҳар иккала мамлакат футбол ассоцияциялари билан ҳамкорлик келишувига эришилган.\nЮқоридагилар юзасидан ЎФА вице-президенти Умид Аҳмаджонов ташкилот расмий сайтига ўз фикрларини билдириб ўтди: “Маълумки, Англия футбол инфратузилмаси, академиялар нуфузи ва бошқа бир нечта жиҳатлар борасида дунёда етакчилардан ҳисобланади. Шу боис, Лондонга қилган ташриф чоғида келгусида Ўзбекистондаги клублар директорларини айнан Англияга малака ва тажриба ошириш учун жўнатиш борасида Англия Футбол Ассоцияцияси билан ҳамкорлик келишувига эришдик. Бу, ҳамкорлик асосида Ўзбекистондаги клублар директорлари дунёнинг етакчи футбол давлатларидан бирида тўплаган тажрибасини мамлакатимизда қўллаши ва бу билан Ўзбекистонда футбол инфратузилмаси ривожига ҳисса қўшадилар деб, бемалол айта оламан”.


Мулоҳаза — Nargis.uz\n22 июнь куни дадажоним, Қосимов Суннат Қосимович, бизни ташлаб кетганларига 20 йил бўлди. СССР да «Хизмат кўрсатган шифокор», СССР Журналистлар\n2021 йил 10 январда Каттақўрғон шаҳрида яшовчи, 2004 йилда туғилган қиз 2020 йил 2 декабрь куни ўзининг номусига тажовуз қилган\nИнсон бу дунёга нима учун келади? Хўрланишгами? Кимгадир қул бўлишгами ёхуд бахтини излаб топиш учун сарсон бўлишгами? Бугунги ҳикоямиз қаҳрамони Иймона\nҲар бир оила ўз бахтини ўз қўли билан яратади. Китоблардан бахтли оила қуриш «рецепти»ни қидирманг, ҳеч бир муаллиф бундай катта\nАрманистон қуролли кучлари Озарбайжон аҳоли пунктларини ўққа тутишда давом этишмоқда\nОзарбайжон Мудофаа вазирлигининг хабарига кўра, Арманистон қуролли кучлари Озарбайжонга қарши курашиб, 2020 йил 10 октябрдаги гуманитар ярашиш қоидалари ва 1949\nЭҳтиёт бўлинг – ижтимоий тармоқ: устозлар диққат марказимизда\nДунё миқёсида кечаётган пандемия карантини сабаб барча таълим муассасаларидаги фаолият тўхтатилди. Бу жуда тўғри чора бўлди. Чунки болалар ва ёшлар


Сурхондарё вилояти. Тўловни ўз вақтида амалга оширган қарздор – istemol.uz\nСурхондарё вилояти. Тўловни ўз вақтида амалга оширган қарздор\nМузработ тумани, “Мустақиллик” маҳалласида истиқомат қилувчи фуқаро Олим Юсупов туман истеъмолчилар ҳуқуқларини ҳимоя қилиш жамиятига ариза билан мурожаат қилди. Истеъмолчининг билдиришича туман электр таъминоти корхонаси ходимлари томонидан унга нисбатан асоссиз қарздорлик чиқарилган.\nТуман истеъмолчилар ҳуқуқларини ҳимоя қилиш жамияти мутахассислари электр таъминоти корхонаси ходимлари билан ҳамкорликда истеъмолчининг тўлов ҳужжатлари ўрганиб чиқилганда, қарздорлик нореал тарзда чиқарилгани маълум бўлди. Шундан сўнг, туман электр таъминоти корхонаси томонидан истеъмолчи О.Юсуповга электр энергиясидан қарздорлиги мавжуд эмаслиги тўғрисида маълумотнома берилди.\nPrevious Post:Самарқанд вилояти. Носозлик бартараф этилди\nNext Post:Фарғона вилояти. Нореал қарздорлик бартараф этилди


«Энди ер фақат аукционда сотилади ёки ижарага берилади» — Шавкат Мирзиёев — Sof.uz\n«Энди ер фақат аукционда сотилади ёки ижарага берилади» — Шавкат Мирзиёев\n8.06 15:08 387 Ўзбекистон\nБу ҳақда айни вақтда президент раислигида бўлиб ўтаётган видеоселекторда маълум қилинди, деб хабар бермоқда «Газета.uz».\n«Агар ҳар бир ҳудуд раҳбари тизимни тушуниб ишлай олса, ишсизлар кескин камаяди. Бош вазир ўринбосарларига талаб қаттиқ бўлади. Мана кўряпсизлар, Самарқандда, Фарғонада “ер сотувчилар” пайдо бўлди. Пора билан қўлга тушяпти. Бўлди, у замон тугади. Энди ер фақат аукционда сотилади ёки ижарага берилади. Кимга ер керак бўлса, давлат аукционида қатнашсин, ҳалоли бўлсин, ерни сотиб олсин», — деди давлат раҳбари.\nУ шунингдек, Сурхондарёда бошланаётган тажриба асосида, ишсиз аҳолига қишлоқ хўжалиги ерларини 10 йил муддатга деҳқончилик қилиш учун ижарага берилиши, 2021 йилдан бошлаб қарийб 100 минг гектар ғалладан бўшаган ер аҳолига тақдим этилишини қайд этган.\n«Бу тарихий имконият бўлади. Ерни ҳақиқий эгаси - халққа берамиз», — дея таъкидлади президент.\n15.06 16:28 5059\n15.06 09:55 2079\n14.06 15:51 1442\n21:45 4 Илм-фан\nБугун, 16:58 219 Жаҳон\nБугун, 16:48 206 Жамият\nБугун, 15:59 151 Ўзбекистон


ZRN-1 «Стокротка» русумли бараварига ўт очувчи реактив тизим Украинанинг «Укроборонпром» корхонаси ва Польшанинг «WB груп оф Поланд» компанияси мутахассислари томонидан ҳамкорликда яратилган. Мазкур жанговар восита биринчи марта 2017 йилда Польшанинг Кельце шаҳрида ўтказилган мудофаа саноати кўргазмасида ҳарбий экспертлар эътиборига ҳавола этилган.\nЯнги ZRN-1 тизими – бу 80 мм.ли бошқарилмайдиган ракеталарни ишга тушириш учун мўлжалланган B8W20 русумли 2 та қурилма бўлиб, улар STAR 265M2 юк автомобили (ғилдираклар формуласи 6 х 6) кузовидаги айланма платформага ўрнатилган. Ушбу ишга тушириш қурилмалари Ми-8 сериясидаги жанговар вертолётларга жойлаштирилган қуроллар таркибига киради. Реактив тизим қуруқликдаги қўшинларни ўт очиш орқали қўллаб-қувватлаш, шунингдек, учувчисиз учиш аппаратларига қарши кураш олиб бориш учун мўлжалланган. Ҳар бир жанговар блокка 20 тадан РС-80П русумли ракета жойлаштирилган бўлиб, бу ракеталар Украинанинг «Артем» компанияси томонидан ишлаб чиқарилган. Ердаги нишонларга қарата отиш масофаси 6 км, ҳаводаги нишонларга – 4 км. «Стокротка» «Топаз» номли ўт очишни бошқариш тизими (ЎОБТ) билан жиҳозланган бўлиб, унинг таркибига кундузги ва тунги инфрақизил камералар ҳамда лазер масофа ўлчагич киради. ЎОБТ нишонларни аниқловчи радиолокация станцияси билан бирлаштирилган. Реактив тизим расчёти 3 киши, жанговар оғирлиги 7 тонна.


Миллиардга яқин “ўзбек пули” музлатилган Швейцария президенти Ўзбекистонга келди\n19 май 2021, Тошкент вақти: 03:32\nШвейцария конфедерацияси президенти ва конфедерация Ташқи ишлар вазири Диде Буркхaлтер 21 ноябрь куни минтақага қилаëтган сафари доирасида Тошкентга келди.\nШвейцария Конфедерациясининг атиги бир йилга сайланадиган президенти айни пайтда Европада Хавфсизлик ва ҳамкорлик ташкилотининг жорий раиси ҳам ҳисобланади.\nДиде Буркхалтер Тошкентга ҳам конфедерация Ташқи ишлар вазири¸ ҳам ЕХҲТ раиси сифатида сафар қилаëтгани боис¸ Тошкент музокараларидаги масалалар кўлами анча кенгдир.\nРасмий маълумотларга кўра¸ кун тартибида икки давлат ўртасидаги сиëсий-иқтисодий алоқалар истиқболидан тортиб¸ минтақа ва халқаро майдондаги долзарб муаммолар қўйилган.\nШвейцариядаги Берн Декларацияси деб аталган ноҳукумат ташкилотининг молиявий эксперти Olivier Longchamp Озодлик билан суҳбатда Швейцария ва Ўзбекистон расмийлари ўзаро суҳбатда муҳокама қиладиган масалалар рўйхати ва кўлами чиндан ҳам катта эканини таъкидлайди:\n- Швейцария Жаҳон банки ва Халқаро валюта жамғармаси бошқарув кенгаши аъзоси. Аммо у кенгашда фақат конфедерация эмас¸ балки Ўзбекистон¸ қолаверса¸ постсовет ҳудудидаги “истон”лар намояндаси сифатида ўтиради. Ҳелветистан (Helvetica – Швейцариянинг қадим номи +истон Марказий Осиë давлатлари қисқартмаси) деб аталадиган бу гуруҳ намояндаси сифатида Швейцария расмийларининг Тошкентда гаплашадиган гаплари борлиги табиий¸ дейди швейцариялик таҳлилчи.\nКузатувчилар¸ айни пайтда¸ ЕХҲТ раиси сифатида Буркҳалтер ва унга ҳамроҳлик қилаëтган делегациянинг Ўзбекистонда режаланган сайловлардан то Украина-Россия можароси каби масалаларни муҳокама қилишини таъкидламоқда.\nГулнора Каримова ва Швейцариядаги “ўзбеклар иши” Тошкентда муҳокама қилинадими?\nҲозирча Озодлик на Ўзбекистон ва Швейцария президенти ва на расмий делегациялар учрашувлари кун тартибига бу масаланинг киритилганига оид маълумот топа олгани йўқ.\nАммо Озодлик суҳбатлашган кузатувчилар¸ Тошкентга келган Швейцария сиëсий арбоблари¸ қолаверса банк-молия тизими вакиллари билан бу масалада у ëки бу шаклда гаплашмаслик мумкин эмаслигига ишонадилар.\n- Швейцария банкларида 700 миллион доллар пулингиз музлатилган бўлса ва бугун сиз билан қўл бериб кўришиб турган одам айни шу мамлакат президенти бўлса¸ мантиққа кўра¸ бу ҳақда гаплашмасликнинг ўзи қийин¸ дейди Olivier Longchamp.\nШвейцария прокуратурасига Гулнора Каримова шериклари номига очилган банк ҳисобларидаги музлатилган пулларни жорий Ўзбекистон ҳукуматига қайтармасликни сўраб расман ариза топширган ўзбек мухолифатчиси Сафар Бекжон ҳам Тошкент ташаббуси билан бу пуллар масаласи музокараларда тилга олинишини тахмин қилади:\n- Албатта¸ ҳаракат қилиб кўришади. Биз бу жиноятчиларни жазоладик¸ бу пуллар бизнинг мамлакатимиздан ўғирланган¸ деган иддао билан Швейцариядан уни қайтариб олиш уриниши¸ албатта¸ бўлади деб ўйлайман. Лекин Швейцария президентининг бу жараëнга аралашишга ваколати етмайди. Прокуратура бу ерда мутлақ мустақил тизим ва сиëсий ҳокимиятнинг унинг ишига аралашуви қабул қилинмайди. Бундан ташқари¸ музлатилган пуллар тақдирини кузатиб турган жуда кўп бошқа мустақил тизимлар бор ва уларни ҳар хил советча махинациялар билан алдаш қийин¸ дейди Швейцариядан бошпана топган ўзбек мухолифатчиси Сафар Бекжон.\n2012 йил ëзида Швейцарияда “ўзбеклар иши” деб ном олган иш доирасида йирик миқдордаги коррупция ва пул ювганлик гумони билан Гулнора Каримованинг беш нафар бизнес шериги номига очилган банк ҳисобларидаги пуллар музлатиб қўйилди. Швейцария прокуратураси бу ҳисоблардаги пулларнинг асл эгаси Гулнора Каримова эканини тахмин қилмоқда.\nЖорий йили Ўзбекистон Бош прокуратураси ҳам Швейцариядаги иш фигурантларига нисбатан жиноий иш очди ва Рустам Мадумаров, Гаяне Авакянни оғир иқтисодий жиноятларни содир қилган шахс сифатида жазога ҳам тортди. Айни жараëнга тортилган Гулнора Каримованинг эса ҳозирга қадар уй қамоғида сақланаëтгани иддао қилинмоқда.\nОзодлик суҳбатлашган кузатувчилар¸ Ўзбекистондаги бу тергов ва маҳкама жараëнлари айнан Швейцария ҳукумати ва адлия тизимлари учун амалга оширилгани ва улардан мақсад Швейцария банкларида музлатилган пулларни Ўзбекистонга қайтариш эканини тахмин қилмоқдалар.\n- Албатта¸ мақсад пулларни Ўзбекистонга қайтариш эканига ишониш қийин эмас. Тошкентдагилар бу шахсларнинг Швейцарияда музлатилган пулларини қайтариб олишнинг ягона йўли уларнинг ноқонуний эканини швейцар ҳуқуқ тизимларига исботлаш эканини тушунди ва шу боис Ўзбекистонда ҳам уларга жиноят ишлари очилди.\nАммо бу жараëн улар ўйлаганчалик осон бўлмайди. “Музлатилган пулларни биз берган исбот-далиллар асосида дарров мусодара қилингу уларни дарров яна ўғирлаган шахсларнинг ўзгинаси ëки яқинлари ҳисобига қайтариб юборинг”¸ деган ҳийла бу ерда ўтмайди. Бу пуллар Ўзбекистон прокуратураси тақдим этадиган ҳужжатлар асосида мусодара қилинган тақдирда¸ уларни кимга¸ қачон ва қайси шартлар асосида қайтариш юзасидан қарор бериш Швейцария тизимлари ваколатидадир ва улар бу ишда ниҳоятда эҳтиëткор бўлишлари лозим.\nБилишимча¸ улар бу жараëндаги хатарлардан¸ яъни музлатиб¸ мусодара қилинган пулларнинг яна айнан ўғриларнинг ўзига қайтариш эҳтимоли кучлилигидан хабардорлар. Швейцария ҳукумати кейинги йиллар давомида ўнлаб бундай реституция сўрови юзасидан қарор берди ва йўл қўйган хатоларидан ўрганди¸ деб ўйлайман¸ дейди Швейцариядаги корпорациялар¸ банк ва ҳукумат агентликлари фаолиятини мониторинг қилувчи 20 мингдан ошиқ мутахассисни бирлаштирган Берн декларацияси деб аталган мустақил ноҳукумат ташкилотининг айнан реституция масалалари бўйича эксперти Olivier Longchamp.